Keluarga buat video pendek rai Hari Kebangsaan
Oleh NIK NUR IZZATUL HAZWANI NIK ADNAN

30 Ogos 2021, 5:37 pm
KEMAMAN – Sebuah keluarga mencipta kelainan dalam menyemarakkan sambutan Hari Kebangsaan ke-64 dengan menghasilkan sebuah video pendek bertema semangat cintakan negara.
Noor Zamri Shafie, 53, berkata, idea untuk menghasilkan video pendek itu timbul selepas mereka sekeluarga tidak dapat menyaksikan perarakan Hari Kebangsaan untuk tempoh dua tahun berturut-turut ekoran penularan Covid-19.
“Sudah menjadi kelaziman saya memakaikan anak-anak berusia sembilan hingga 22 tahun kostum patriotik dan membawa mereka menyaksikan perarakan Hari Kebangsaan peringkat negeri di Kuala Terengganu saban tahun.
“Begitupun, pembatalan perarakan tersebut buat dua tahun berturut-turut ekoran Covid-19 mendorong saya dan isteri, Salida Abdullah, 45, untuk menghasilkan video pendek bagi menyemai semangat patriotik dalam kalangan anak-anak kami,” katanya ketika ditemui Kosmo! di Kampung Geliga sini hari ini.
Noor Zamri berkata, menariknya kesemua watak dalam video pendek berdurasi tiga minit itu dilakon sendiri oleh dua anaknya berusia sembilan dan 11 tahun di samping dua anak saudara mereka berusia lapan dan 11 tahun.
“Video pendek arahan saya sendiri dengan bantuan isteri yang menelan belanja RM3,000 berkenaan memaparkan pengorbanan pejuang kemerdekaan berjuang menentang kekejaman pengganas komunis.

“Jalan ceritanya mengisahkan pasangan pekebun yang dalam perjalanan pulang dari kebun telah diserang pengganas komunis sehingga menyebabkan kematian salah seorang daripada mereka sebelum berlakunya pertempuran dengan anggota keselamatan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Minuman keras tanpa cukai bernilai RM471,377 dirampas
Oleh IVAN AMIRUL

30 Ogos 2021, 5:44 pm
KOTA KINABALU – Dua buah lori dipenuhi minuman keras tanpa cukai dianggarkan bernilai RM471,377 dirampas Pasukan Gerakan Am (PGA) Sabah dalam serbuan di sebuah gudang di Jalan Tuaran Lama, Inanam awal pagi tadi.
Komander Briged PGA Sabah, Senior Asisten Komisioner Mohd Abduh Ismail berkata, dua lelaki yang berada di lokasi sama cuba meloloskan diri sehingga berlaku pergelutan dengan pasukan polis dalam kejadian jam 12.30 tengah malam itu.
“Operasi ‘Op Kontraban’ membabitkan Task Force Perisikan Ibu Pejabat Briged Sabah serta Tiger Platoon Batalion 16 PGA dan kita menyerbu lokasi menerusi maklumat risikan melakukan pemantauan di hadapan gudang berkenaan sebelum menjalankan serbuan.
“Pemeriksaan lanjut menemui minuman keras dipercayai diseludup di dalam dua lori yang berada di lokasi serbuan termasuk wang tunai sebanyak RM17,610 dipercayai hasil jualan minuman keras berkenaan turut dirampas,” katanya ketika dihubungi hari ini.
Mengulas lanjut, Mohd Abduh menyatakan semua barang rampasan termasuklah dua suspek di bawa ke Ibu Pejabat Polis Daerah (IPD) Kota Kinabalu untuk tindakan lanjut dengan jumlah keseluruhan rampasan termasuk dua lori yang disita dianggarkan bernilai RM471,377 berdasarkan harga pasaran semasa. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tembak rakan sekerja kerana disuruh perlahankan radio
Oleh KOSMO!

31 Ogos 2021, 9:30 pm
BANGKOK – Seorang lelaki Myanmar di daerah Phrom Phiram, Thailand, ditahan polis kerana menembak dan membunuh rakan sekerjanya selepas dia diminta memperlahankan bunyi radio yang didengar ketika bekerja, lapor akhbar Bangkok Post semalam.
Menurut Timbalan Ketua Penyiasat Phrom Phiram, Kapten Kanapot Intaputi, kejadian berlaku kira-kira pukul 7.40 malam (waktu tempatan) di sebuah bengkel membaiki kereta golf di kelab golf Silver Star.
Saksi memberitahu polis bahawa mangsa, Pongthep Phloiprasong, 46, telah meminta suspek, Te Aw, 37, untuk memperlahankan radionya kerana mendakwa bunyinya terlalu kuat dan menjengkelkan.
Suspek yang merupakan pekerja asing dari Myanmar kemudian mengambil sepucuk senapang patah dari bawah sebuah mesin pemotong rumput berhampiran dengannya lalu menembak mangsa dengan satu das tembakan.
Mangsa mengalami kecederaan parah  akibat terkena  tembakan dan mati selepas tiba di Hospital Phrom Phiram.
Suspek kemudiannya ditahan polis dan didakwa melakukan pembunuhan. – Agensi


Pemuda dikhuatiri lemas di Jeram Mawar
Oleh NIK NUR IZZATUL HAZWANI NIK ADNAN

31 Ogos 2021, 10:49 pm
KEMAMAN – Kegembiraan tujuh sahabat menghabiskan cuti sambutan Hari Kebangsaan hari ini dengan memancing di Jeram Mawar berhampiran Kampung Air Putih di sini bertukar tragedi apabila salah seorang daripada mereka dikhuatiri lemas.
Dalam kejadian pada pukul 1.30 tengah hari itu, Mohamad Nazmi Mohamad Saidi, 23, dari Kampung Paya Berenjut, Chukai di sini dikatakan tergelincir sewaktu sedang berdiri di tebing sungai sebelum dihanyutkan arus deras.
Salah seorang rakan mangsa, Mohd. Zarif Ikhwan Zainuddin, 23, berkata, dia cuba menyelamatkan Mohamad Nazmi namun gagal.
“Sebaik menyedari kawan saya (Mohamad Nazmi) tergelincir ke dalam sungai, saya cepat-cepat terjun untuk menyelamatkannya tetapi arus deras membuatkan saya turut hampir lemas.
“Saya terpaksa menjerit meminta pertolongan rakan-rakan lain. Mohamad Nazmi kemudian dilihat tenggelam timbul di permukaan air sebelum kelibatnya hilang,” katanya ketika ditemui di lokasi kejadian di Jeram Mawar di sini hari ini.
Mohd. Zarif Ikhwan memberitahu, sebelum kejadian, mereka bertolak ke Jeram Mawar yang terletak jauh di dalam hutan terkenal sebagai lokasi memancing dan berkelah di daerah ini pada pukul 7 pagi.

Sementara itu, Ketua Polis Daerah Kemaman Superintendan Hanyan Ramlan yang dihubungi mengesahkan kejadian dan operasi mencari dan menyelamat mangsa sedang dijalankan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tinggalkan JDT? 50/50 – TMJ
Oleh KHAIRUL MOHD. ALI

31 Ogos 2021, 10:43 pm
JOHOR BAHRU – Pemilik Johor Darul Ta’zim (JDT), Tunku Ismail Sultan Ibrahim mengesahkan baginda sedang memikirkan kemungkinan untuk meninggalkannya kelab bola sepak yang telah dipimpinnya sejak 2014.
Tunku Mahkota Johor itu dalam laman Instagram baginda bertitah, keputusan itu bagaimana masih dalam pertimbangannya sama ada benar-benar mahu meninggalkan JDT atau sebaliknya.
Titah baginda, antara yang menjadi kebimbangan sekiranya baginda meninggalkan skuad Harimau Selatan itu segala-galanya akan musnah.
“Saya sudah lapan tahun mengurus JDT, secara jujur saya letih sikit. Tetapi jikalau saya angkat kaki segala-galanya akan musnah, pemain akan pergi, penaja akan lari dan kakitangan staf juga akan pergi.
“Jadi saya 50/50, tetapi dengan secara jujur, saya letih sikit kerana saya mengurus bola sepak oleh kerana minat, tetapi saya tidak perlukan bola sepak,” titahnya.
Baginda bertitah demikian menjawab pertanyaan seorang pengikut laman sosial Instagram miliknya yang bertanyakan sama ada betul baginda akan meninggalkan JDT.

Titah baginda lagi, dalam hidup seseorang individu, mereka seharusnya mencari sesuatu yang baharu apabila tidak lagi berasa gembira melakukan perkara yang sudah menjadi kebiasaan.
“Dan dalam hidup apabila kita tidak berasa gembira buat sesuatu, kita harus cari benda lain. Saya pun banyak tanggungjawab lain, jadi buat masa ini 50/50,” titahnya.
Pada 25 Ogos lalu, Tunku Ismail meninggalkan komen seolah-olah baginda akan menjadi JDT yang telah menjuarai Liga Super buat kali kelapan berturut-turut.
“Saya telah berjaya membangunkan JDT dengan macam-macam kejayaan dalam dan luar padang. JDT telah berjaya menjadi satu jenama yang besar.
“Kemudahan infrastruktur bertaraf tinggi dan 18 piala pasukan senior dan 10 piala pasukan junior. Kesemua 28 piala dalam lapan tahun.
“Ini saya punya hadiah terakhir kepada kelab,” kata Tunku Ismail di ruang komen berkenaan.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Atlet negara beri semangat kepada Ziyad
Oleh MOHD RASDAN AHMAD

31 Ogos 2021, 10:30 pm
PETALING JAYA – Kemenangan atlet Paralimpik, Muhammad Ziyad Zolkefli yang ditarik balik selepas meraih pingat emas kedua di Olimpik Tokyo sebentar tadi turut mendapat reaksi dari jaguh sukan negara.
Gimnas negara, Farah Ann Abdul Hadi di Twitternya berkata, kejadian yang menimpa Muhammad Ziyad ini adalah tidak adil dan tidak sepatutnya berlaku.
“Ini cukup tidak adil dan tidak profesional, ini bukan semangat sukan yang sepatutnya,” katanya.
Atlet negara lain meluahkan rasa tidak adil di laman Twitter mereka.
Selain itu, ratu terjun yang beraksi di Olimpik Tokyo 2020 baru-baru, Pandalela Rinong juga turut memberi semangat kepada Muhammad Ziyad.
Jelasnya, walaupun perkara ini berlaku, namun perjuangan tetap perlu diteruskan di Olimpik Paris tiga tahun nanti.
“Pelbagai perkara boleh berlaku dalam sukan, tetapi hal ini begitu mengejutkan dan membuatkan saya ragu-ragu.

“Apa yang berlaku, terus kuat dan berjuang di Paris 2024,” tulisnya.
Terdahulu, Ziyad memecahkan rekod dunia pada acara akhir lontar peluru F-20, menerusi lontaran ketiganya, dengan catatan 17.94 meter sekali gus menyumbangkan pingat emas kedua buat Malaysia.
Kemenangan itu ditarik balik selepas protes dilakukan atlet Ukraine dengan mendakwa Ziyad tidak berada di bilik menunggu seterusnya membolehkan atlet terbabit berjaya meraih emas bagi acara itu. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


China padam maklumat aktres terkenal di internet
Oleh KOSMO!

31 Ogos 2021, 10:00 pm
BEIJING – Pemerintah China dilaporkan menghapuskan semua maklumat di internet mengenai pelakon popular negara itu, Zhao Wei tanpa memberikan alasan kukuh berhubung  tindakan tersebut, lapor akhbar Daily Star semalam.
Kesemua drama bersiri dan program televisyen menampilkan aktres berkenaan turut hilang dari kebanyakan laman penstriman online China selain namanya turut dibuang dalam kredit filem yang dibintanginya.
Kehilangan maklumat pelakon yang memiliki berjuta-juta peminat itu telah menimbulkan perdebatan mengenai tindakan pemerintah China yang menapis kandungan berkaitan Zhao Wei di media sosial.
Sebelum ini, terdapat laporan yang mengatakan bahawa Zhao Wei dituduh tidak patriotik kerana menjemput seorang pelakon Taiwan untuk muncul sebagai watak utama dalam sebuah filem pada tahun 2016.
Pemilihan pelakon tersebut bagaimanapun telah dibatalkan.
Bagaimanapun, beberapa laporan terbaharu menyebut bahawa langkah diambil pemerintah itu adalah bagi mengelakkan keadaan huru-hara dalam kalangan peminat seseorang selebriti selepas mereka terlibat dengan beberapa kontroversi.

Akhbar tempatan, Global Times sebelum ini menuduh Zhao Wei terlibat dalam pelbagai skandal dalam tempoh beberapa tahun.
Sementara itu, Pentadbiran Ruang Siber China dalam satu kenyataan berkata, pihak berkuasa perlu meningkatkan tanggungjawab mereka, misi dan tindakan segera bagi mengekalkan keselamatan politik dan ideologi. – Agensi


LRA Sungai Semenyih kembali operasi
Oleh ISKANDAR SHAH MOHAMED

31 Ogos 2021, 9:38 pm
SHAH ALAM – Loji Rawatan Air (LRA) Sungai Semenyih mula kembali beroperasi selepas bacaan bau tahap 0 Ton direkodkan tiga kali berturut-turut di Sungai Semenyih.
Pengurusan Air Selangor Sdn. Bhd. (Air Selangor) memaklumkan proses pembersihan sistem rawatan air bagaimanapun perlu dilakukan terlebih dulu.
“Pembersihan dan rawatan air di loji berkenaan akan mengambil masa kira-kira 14 jam.
“Proses itu bagi memastikan air terawat dapat diagihkan kepada para pengguna,” katanya dalam kenyataan malam tadi.
Sehubungan itu, pelan pemulihan bagi kawasan terjejas akan dimaklumkan Air Selangor pagi esok.
“Bagi meminimumkan impak gangguan kepada pengguna, pelan mitigasi turut diaktifkan dengan mengagihkan bekalan air alternatif daripada LRA Langat 2 dan LRA Labohan Dagang ke sebahagian kawasan di Hulu Langat serta Kuala Langat.

“Pengguna di Kajang Baru, Kajang, Semenyih dan Beranang di Hulu Langat serta Jenjarom, Teluk Panglima Garang dan Pulau Carey di Kuala Langat akan menerima bekalan air alternatif secara berkala,” kata kenyataan itu.
Air Selangor turut menggerakkan bantuan bekalan air kecemasan kepada para pengguna dan premis kritikal yang terlibat.
Sebanyak 94 lori tangki air digerakkan ke kawasan yang terjejas sepanjang gangguan bekalan air tidak berjadual itu.
Terdahulu, LRA Sungai Semenyih di Stesen Pam Air Mentah Jenderam Hilir terpaksa dihenti tugas akibat pencemaran bau pukul 12 tengah hari tadi.
Keadaan itu menyebabkan sebanyak 463 kawasan di lima wilayah di Lembah Klang dijangka akan mengalami gangguan bekalan air tidak berjadual. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua dalang Instagram penipu, @beauty_saranghae diberkas
31 Ogos 2021, 9:31 pm
KUALA LUMPUR – Sindiket penipuan jualan barangan elektronik secara online melibatkan kerugian RM153,759 tumpas dengan penahanan dua wanita, pada 9 Ogos lalu.
Suspek yang berusia 32 dan 53 tahun itu disyaki menjadi dalang utama dikatakan menipu mangsa dengan menggunakan akaun Instagram beauty_saranghae.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamaruddin Md Din berkata, setakat ini, pihaknya menyiasat 64 kes penipuan menggunakan akaun Instagram berkenaan yang aktif di Pulau Pinang.
“Instagram yang menggunakan nama beauty_saranghae itu menggunakan modus operandi dengan mengiklankan pelbagai barang elektronik pada harga yang lebih murah daripada pasaran.
“Pembeli yang berminat diarahkan untuk membuat bayaran ke dalam akaun bank yang diberikan, bagaimanapun setelah bayaran dibuat, barangan dijanjikan tidak diterima,” katanya dalam kenyataan hari ini.
Jelasnya, kedua-dua suspek warga tempatan itu direman untuk siasatan lanjut mengikut Seksyen 420 Kanun Keseksaan kerana melakukan penipuan.

Dalam perkembangan sama, menurut beliau, JSJK menyiasat 15,785 kes penipuan penjualan dalam talian atau e-dagang membabitkan kerugian RM110 juta bermula tempoh 2019 hingga semalam.
“Sebanyak 3,512 kes dicatatkan pada 2019 dengan kerugian melibatkan RM28 juta manakala tahun lalu pula 5,846 kes membabitkan kerugian RM41 juta.
“Bagi tempoh awal Januari lalu hingga semalam, kita siasat 6,428 kes dengan kerugian RM41 juta,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Malaysia hantar protes, doakan – Menteri
Oleh MOHD RASDAN AHMAD

31 Ogos 2021, 10:36 pm
PETALING JAYA – Menteri Belia dan Sukan, Datuk Seri Ahmad Faizal Azumu memaklumkan bantahan Malaysia berhubung pembatalan pingat emas jaguh lontar peluru paralimpik negara, Muhammad Ziyad Zolkefli sudah dihantar.
Posting Faizal Azumu di Facebook miliknya sebentar tadi.
Jelasnya, pegawai Kontinjen Malaysia menyertakan semua bukti termasuk rakaman televisyen litar tertutup (CCTV) di dalam dan luar bilik menunggu (call room).
“Update terbaru Tokyo – Protest submitted. Termasuk semua bukti CCTV di call room dan luar call room. Doakan,” katanya di Facebook sebentar tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pemandu rentung, kereta terbakar
31 Ogos 2021, 10:53 pm
HULU SELANGOR – Pemandu kereta rentung selepas kereta yang dipandunya terbakar dalam kemalangan di Kilometer (km) 407 Lebuhraya Utara-Selatan arah utara, dekat sini hari ini.
Kereta model Sangyong yang dipandu mangsa disyaki terbabas sebelum merempuh lori dan penghadang jalan.
Pengarah Bomba Selangor, Norazam Khamis berkata, bomba menerima panggilan kecemasan berkenaan kejadian kira-kira pukul 5.14 petang.
“Lapan anggota bersama tiga jentera dari Balai Bomba dan Penyelamat (BBP) Tanjung Malim dan BBP Sentosa dikejarkan ke lokasi.
“Sebaik tiba di lokasi kejadian, petugas mendapati kebakaran berlaku melibatkan kereta jenis Ssangyong yang terbakar selepas terbabit dalam kemalangan,” ujarnya dalam kenyataan hari ini.
Menurut beliau, kereta dipandu mangsa dipercayai terbabas lalu melanggar sebuah lori dan penghadang jalan di lokasi.

“Kemalangan menyebabkan mangsa tersepit di tempat duduk dan kerja-kerja mengeluarkan mangsa dilakukan selepas api dipadamkan. Setakat ini, identiti mangsa belum dapat dipastikan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kanak-kanak terselamat kayu tembusi kantung skrotum
Oleh KOSMO!

31 Ogos 2021, 10:30 pm
JAKARTA – Seorang kanak-kanak terselamat selepas sebatang kayu sepanjang lima sentimeter menembusi kantung buah zakarnya selepas dia terjatuh dari sebatang pokok, lapor akhbar The Sun semalam.
Kanak-kanak berusia 11 tahun itu dilaporkan sembuh sebulan selepas insiden tersebut meskipun  kehilangan beberapa milimeter daripada testikelnya.
Ketika kejadian, dia sedang memanjat sebatang pokok, namun hilang imbangan secara tiba-tiba yang  mengakibatkannya terjatuh.
Kanak-kanak berkenaan dikejarkan ke hospital empat jam selepas kemalangan berlaku.
Gambar hasil imbasan doktor menunjukkan terdapat sebatang kayu  menembusi bahagian bawah kiri skrotum kanak-kanak terbabit.
Doktor turut mengimbas bahagian tersebut bagi mengesahkan bahawa testikelnya tidak mengalami kerosakan sebelum mengeluarkan kayu tersebut.

Sebaik kayu itu dicabut, kanak-kanak berkenaan diberikan ubat  antibiotik dan suntikan tetanus bagi mengelakkan berlakunya jangkitan kuman.
Sebulan selepas dirawat, kanak-kanak tersebut dilaporkan telah sihat sepenuhnya.
Dalam pada itu, seorang pakar bedah urologi , Jonathan Glass berkata, kanak-kanak tersebut bernasib baik kerana kayu itu tidak mengenai testikel atau arteri utama yang boleh menyebabkannya mengalami kecederaan serius.
“Kecederaan yang akan mengubah seumur hidupnya akan berlaku sekiranya kayu itu mengenai uretra, testis atau zakar.
“Bahagian-bahagian lain yang turut berisiko adalah pundi kencing, usus kecil dan besar serta arteri dan urat-urat utama,” jelasnya. – AGENSI


Bekas Presiden ABIM meninggal dunia
Oleh KOSMO!

31 Ogos 2021, 8:19 pm
PETALING JAYA – Bekas Presiden Angkatan Belia Islam Malaysia (ABIM), Datuk Dr. Siddiq Fadhil dilaporkan meninggal dunia hari ini.
Ahli Parlimen Simpang Renggam, Maszlee Malik melalui ciapan di Twitternya sebentar tadi memaklumkan perkara tersebut.
“Dengan rasa sedih dan penuh dukacitanya disampaikan bahawa Ustaz Dato Dr Siddiq Fadhil (USF) telah kembali menemui Penciptanya pada jam 6:32 petang Selasa 31 Ogos 2021,” tulis Maszlee.
Punca kematian Allahyarham masih belum dipastikan dan difahamkan beliau meninggal dunia di sebuah hospital swasta di Bangi.
Terdahulu, Allahyarham dimasukkan ke Unit Rawatan Rapi (ICU) Hospital Pakar Annur di Bangi dan memerlukan bantuan alat pernafasan.
Selain menjadi Presiden ABIM ketiga, Siddiq, 74, tokoh pemimpin gerakan Islam itu juga pernah dilantik sebagai Presiden Kolej Dar al-Hikmah dan Pengerusi Lembaga Pengarah Universiti Sains Islam Malaysia (USIM). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kerajaan jamin kebajikan isteri dan anak anggota tentera
Oleh SALEHUDIN MAT RASAD

31 Ogos 2021, 8:03 pm
BERA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah kerajaan akan menjaga kebajikan isteri dan anak tunggal anggota tentera yang dipercayai lemas di Sungai Pahang dekat Kampung Batu Bor di sini kelmarin.
Baginda bertitah demikian kepada isteri Lans Koperal Mohamad Azrin Mohamad,27, iaitu Nur Aqila Safuan,22, selepas baginda selesai mencemar duli menaiki bot mencari mangsa di sekitar lokasi kejadian di Sungai Pahang berhampiran Kampung Bohor Baru di sini.
Baginda turut menasihatkan Nur Aqila yang mempunyai seorang anak berusia sembilan bulan serta keluarga terdekat supaya bersabar menerima dugaan berat yang sudah ditentukan Allah.
Disamping itu, baginda menitahkan supaya diadakan solat hajat agar usaha pencarian berjalan lancar dan mangsa dapat ditemukan.
Terdahulu baginda diiringi Panglima Tentera Darat Jeneral Tan Sri Zamrose Mohd Zain menaiki bot menyusuri Sungai Pahang lebih satu jam bersama pasukan penyelamat.
Kelmarin seorang anggota tentera Lans Koperal Mohamad Azrin Mat Isa,27, yang menjalani latihan taktikal Eksesais Para Predator hilang selepas terjatuh ke Sungai Pahang ketika cuba menyeberangi sungai berkenaan dekat Kampung Batu Bor di sini.

Dalam kejadian kira-kira pukul 4.40 petang itu mangsa yang merupakan anggota 10 Briged Para sedang melaksanakan fasa latihan taktikal menyeberang sungai.
Pencarian mangsa yang masuk hari ketiga hari ini masih belum menemukan mangsa meskipun pencarian diperluaskan sehingga tujuh kilometer termasuk dengan bantuan unit penyelam dan anjing pengesan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bina kubur tepi jalan elak penduduk buang sampah
Oleh KOSMO!

31 Ogos 2021, 9:00 pm
JAKARTA – Penduduk daerah Klaten dalam wilayah Jawa Tengah mempunyai cara unik untuk menghalang orang ramai membuang sampah merata-rata  iaitu dengan membina sebuah kubur di tepi jalan berhampiran sungai, lapor laman berita Suara.com hari ini.
Kubur yang lengkap dengan taburan bunga dan batu nisan itu adalah  simbolik dalam bentuk protes agar masyarakat setempat bersikap lebih bertanggungjawab dan tidak membuang sampah di kawasan tepi sungai itu.
“Kubur ‘arwah’ sampah,” tulis satu papan tanda di tepi kubur tersebut.
Gambar kubur itu dimuat naik di Instagram dengan ada antara netizen yang memberitahu bahawa lokasi tersebut sering menjadi tempat pembuangan sampah.
“Sering terlihat banyak sampah dibuang di tepi sungai itu,” tulis seorang netizen.
“Mungkin pemerintah setempat perlu menyediakan kemudahan khas untuk membuang sampah,” komen seorang lagi. – Agensi


Netizen negara bertindak, Ziyad sohor kini
Oleh MOHD RIDZAUDDIN ROSLAN

31 Ogos 2021, 8:39 pm
PETALING JAYA- Kontroversi melibatkan kemenangan atlet paralimpik negara, Muhammad Ziyad Zolkefli yang meraih pingat emas kedua negara di Sukan Olimpik Tokyo sebentar tadi terus sohor kini di Twitter dengan ciapan melebihi 71,000.
Selain tanda pagar #Ziyad, turut sama sohor kini ialah #Ukraine dengan ciapan melebihi 38,700 kali selain #paralympics dengan angka sebanyak 296,000.
Difahamkan, #Ziyad dan #Ukraine menjadi sohor kini berikutan netizen mula meluahkan rasa tidak puas hati selepas pingat emas Ziyad ditarik balik susulan atlet Ukraine melakukan protes terhadap kemenangan tersebut.
Rata-rata pengguna Twitter meluahkan rasa marah dan kecewa terhadap sikap tidak profesional ditampilkan atlet Ukraine hingga menyebabkan kemenangan emas Ziyad terbatas meskipun memecahkan rekod dunia.
#Ziyad dan #Ukraine sohor kini di Twitter hari ini.
“Sangat tidak menunjukkan semangat kesukanan di mana mahu menang menerusi sudut teknikal, pingat emas Ziyad adalah rekod dunia, rekod paralimpik dan rekod negara. Semuanya hilang kerana protes Ukraine,” kata Lee Seng Foo.
“Kami memohon siasatan lanjut. Ziyad dipanggil ke ruangan menunggu sejak mula lagi, ini bermaksud, dia layak bertanding. Protes Ukraine hanya selepas pertandingan berakhir. Kenapa tidak daripada awal protes itu?,” soal Zulkieli Sulaiman.

“Ukraine sangat memalukan, kenapa tidak buat protes sejak sebelum pertandingan, kamu hanya takut kepada kami,” kata Manpie.
Terdahulu, Ziyad memecahkan rekod dunia pada acara akhir lontar peluru F-20, menerusi lontaran ketiganya, dengan catatan 17.94 meter sekali gus menyumbangkan pingat emas kedua buat Malaysia.
Pun begitu, kemenangan itu ditarik balik selepas protes dilakukan atlet Ukraine dengan mendakwa Ziyad tidak berada di bilik menunggu seterusnya membolehkan atlet terbabit berjaya meraih emas bagi acara itu. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wei Lun sahkan tempat ke final
Oleh MUHAMMAD HELMEE RAMLI

31 Ogos 2021, 7:56 pm
ATLET boccia negara, Chew Wei Lun memastikan sekurang-kurangnya pingat perak sudah berada dalam genggaman selepas melayakkan diri ke pentas final menerusi acara individu BC1 pada Sukan Paralimpik Tokyo 2020.
Dia yang juga pemain No. 11 dunia berjaya memastikan tempat ke aksi penentuan pingat emas itu selepas menewaskan atlet Portugal, Andre Ramos menerusi keputusan 9-5 di Pusat Gimnastik Ariake sebentar tadi.
Meskipun berdepan tentangan sengit pada dua pusingan awal, namun atlet berusia 25 tahun itu memastikan kemenangan mutlak menjadi miliknya apabila bangkit dalam dua pusingan terakhir.
Pada aksi suku akhir yang berlangsung lebih awal hari ini, dia turut menampilkan prestasi cemerlang apabila menewaskan pemenang pingat perak Sukan Paralimpik London 2012 dari China, Zhang Qi 4-2.
Biarpun melakukan penampilan sulung pada temasya sukan empat tahun sekali itu, namun Wei Lun mempersembahkan aksi terbaik apabila turut menewaskan pemian No. 2 dunia, Witsanu Huadpradit di peringkat kumpulan.
Wei Lun yang diberikan gelaran ‘silent killer‘ oleh ketua kontinjen negara, Datuk Megat D. Shahriman Zaharudin bagaimanapun akan berdepan cabaran sukar apabila dijadualkan bertemu pilihan utama dari Great Britain, David Smith pada aksi final esok. – K! ONLINE


Susun 90,000 makanan dalam tin untuk pecah rekod dunia
Oleh KOSMO!

31 Ogos 2021, 8:30 pm
CAPE TOWN – Sebuah persatuan amal memecahkan rekod dunia Guinness World Record apabila menyusun 90,450 makanan dalam tin yang didermakan dan menyusunnya menjadi satu garisan sepanjang 6.6 kilometer, lapor agensi berita United Press International (UPI) kelmarin.
Ladles of Love yang merupakan pusat kebajikan membekalkan makanan bernutrisi di  Afrika Selatan mengambil masa kira-kira dua jam untuk menyusun tin makanan yang didermakan kepada pihaknya di V&A Waterfront, Cape Town pada Ahad lalu.
Deretan tin makanan tersebut membentuk garisan sepanjang 6.6 kilometer sekali gus melayakkannya mencatat  Guninness World Record sebagai garisan makanan dalam tin terpanjang di dunia.
Rekod serupa ebelum ini dicatat di Kanada pada 2014 dengan 44,966 tin makanan disusun untuk membentuk garisan sepanjang 3.3 kilometer. -Agensi


Kucing ditinggal dua bulan terpaksa makan kertas
Oleh KOSMO!

31 Ogos 2021, 8:00 pm
ROTTERDAM, BELANDA – Seekor kucing ditemui terselamat selepas ditinggalkan bersendirian di dalam sebuah rumah kosong selama 52 hari dengan hanya memakan kepingan kertas, lapor akhbar Daily Star semalam.
Kucing yang dinamakan Finn itu ditemui oleh seorang pembeli rumah yang ingin memasuki rumah baharunya itu.
Haiwan tersebut kemudiannya dibawa menemui doktor haiwan, dan hasil pemeriksaan mendapati, perutnya dipenuhi dengan kertas yang dimakan akibat terdesak.
Menurut Ketua Perlindungan Haiwan Belanda, Dik Nagtegaal, Finn buat masa ini enggan berada di samping manusia.
“Finn amat kurus ketika ia ditemui di rumah tersebut, namun kini telah sihat.
“Berkemungkinan terdapat paip bocor di mana-mana yang membolehkannya untuk minum air.

“Ia amat sedih dengan apa yang telah dilaluinya. Jadi, kami akan mencari seorang pemilik yang sesuai dengannya,” kata Nagtegaal.
Setakat ini, polis masih mencari pemilik lama Finn, yang berkemungkinan berdepan dengan tuduhan kekejaman terhadap haiwan.
Selain itu, polis juga tidak dapat memastikan bagaimana kucing itu boleh berada di dalam rumah kosong tersebut, selain tidak menolak kemungkinan bahawa ia dibuang oleh pemiliknya di situ tanpa sebarang makanan dan minuman. – Agensi


Netizen gelarkan anak Shuib, Siti Sarah ‘The Utma’
Oleh KOSMO!

31 Ogos 2021, 7:51 pm
PETALING JAYA – Sejak pemergian Allahyarham Siti Sarah pada 9 Ogos lalu, setiap gelagat keluarga Shuib, terutama tiga anaknya pasti akan mendapat perhatian umum dalam media sosial.
Paling menarik, terdapat netizen yang mencipta satu gelaran The Utma buat empat cahaya mata Shuib dan Siti Sarah.
Gelaran tersebut diungkapkan oleh pengguna YouTube @Fatimah Johari yang menggabungkan huruf/huruf pangkal nama Uwais Alqarni, 10, Dzahira Talita Zahra, 8, Ariq Matin, 6, dan Ayash Affan yang kini berusia sebulan.
KOMEN netizen yang menggelar anak-anak Shuib dan Siti Sarah sebagai The Utma
“Selepas ini sudah ada nama kumpulan untuk anak-anak Shuib iaitu ‘The Utma’ (Uwais, Talita, Martin dan Ayash),” tulisnya dalam ruangan komen video YouTube saluran Shuib Channel hari ini.
Meninjau komen lain, terdapat juga beberapa netizen yang membayangkan Martin mewarisi bakat melawak seperti bapanya.
TERDAPAT netizen yang berpendapat Martin memiliki sifat lucu seperti bapanya.
Ramalan itu tercetus susulan Martin dilihat membuat aksi lucu dengan menari tarian Michael Jackson dalam video tersebut.

“Sudah tunjuk bakat dia (Martin) di depan Shuib, boleh membuat lawak.
“Insya-Allah satu hari nanti kalau dia sudah besar, boleh ganti bapanya menjadi seorang pelawak tanah air, Amin,” tulis netizen bernama @Muhd Muhd.
Dalam pada itu, rata-rata netizen melahirkan rasa teruja dan tidak sabar untuk menanti kepulangan Ayash ke pangkuan bapanya tidak lama lagi.
Ayash yang dilahirkan pramatang pada 7 Ogos kini masih dirawat di Hospital Canselor Tuanku Muhriz, Universiti Kebangsaan Malaysia (HCTM) dan dijangka dibenarkan pulang ke rumah dalam tempoh dua minggu lagi.
Untuk rekod, Siti Sarah Raissuddin, 37, menghembuskan nafas terakhir pada 9 Ogos lalu di HCTM akibat Covid-19.
Jenazah Allahyarham kini bersemadi di Tanah Perkuburan Islam Kampung Sungai Pusu, Gombak. – K! ONLINE


[KEMASKINI] Pingat emas Ziyad ‘dirompak’ Ukraine
Oleh MUHAMMAD ZUHAILY BADLISHAH

31 Ogos 2021, 8:24 pm
PETALING JAYA – Pingat emas Malaysia milik atlet olahraga para negara, Muhammad Ziyad Zolkefli pada Sukan Paralimpik Tokyo 2020 didakwa telah dibatalkan atas masalah teknikal.
Difahamkan, delegasi Ukraine telah membuat protes kepada pihak penganjur kerana mendakwa Ziyad lambat memasuki callroom dan meminta agar membatalkan kemenangannya sejurus berakhir aksi final acara lontar peluru F20 di Stadium Olimpik sebentar tadi.
Ia sekali gus menyaksikan kemenangan Ziyad dengan catatan rekod dunia baharu menerusi lontaran sejauh 17.94 meter (m) dibatalkan serta merta dan ia turut tertera perkataan ‘DNS’ (Did not start) dalam laman web rasmi Sukan Paralimpik Tokyo 2020.
Bagaimanapun, wakil kontinjen negara juga dipercayai telah membuat bantahan semula terhadap pembatalan itu.
Bukan sahaja Ziyad, dua lagi atlet lain iaitu Todd Hodgetts (Australia) dan Congo Villalba Jordi Patricio (Ecuador) turut dibatalkan penyertaan mereka.
Jika mengikut kepada keputusan rasmi baharu di laman web berkenaan, pingat emas menjadi milik atlet Ukraine, Maksym Koval dengan catatan 17.34m, manakala perak dimenangi rakan senegaranya, Oleksandr Yarovyi (17.30m).

Pingat gangsa pula diberikan kepada atlet Greece, Efstratios Nikolaidis yang sebelum ini mengakhiri keputusan di tempat keempat berdasarkan keputusan awal. – K! ONLINE


73.6 peratus kes hari ini tiada, tidak lengkap vaksinasi
Oleh SITI A'ISYAH SUKAIMI

31 Ogos 2021, 8:06 pm
PUTRAJAYA – Sebanyak 15,371 atau 73.6 peratus daripada 20,897 kes hari ini tiada atau tidak lengkap vaksinasi, kata Ketua Pengarah Kesihatan, Tan Sri Dr. Noor Hisham Abdullah.
Beliau berkata, daripada jumlah itu, 67 kes tiada atau tidak lengkap vaksinasi adalah dalam kategori lima, 66 kes (kategori empat), 176 kes (kategori tiga), 9,204 kes (kategori dua) dan 5,858 kes (kategori satu).
“Secara umum, daripada jumlah kes hari ini, sebanyak 20,475 kes atau 98 peratus dalam kategori satu dan dua manakala 422 kes adalah kategori tiga, empat dan lima,” katanya dalam satu kenyataan di sini hari ini.
Menurutnya, pesakit yang sedang dirawat dan diasingkan merekodkan sebanyak 267,863 kes termasuk 1,005 di unit rawatan rapi dan 464 kes memerlukan bantuan pernafasan selain 18,465 kes sembuh dicatatkan.
Selain itu, katanya, terdapat 282 kes kematian Covid-19 melibatkan 238 warga Malaysia dan 44 warga asing dengan 98 kes meninggal dunia di luar hospital atau brought-in-dead (BID), menjadikan jumlah kes kematian terkini sebanyak 16,664 kes.
“Sebanyak 22 kluster baharu dikenal pasti terdiri daripada 11 kluster tempat kerja, lapan kluster komuniti, dua kluster kumpulan berisiko tinggi dan satu kluster pusat tahanan dengan kesemuanya menyumbang kepada 714 kes,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Guna syiling RM33,163 beli kereta
Oleh KOSMO!

31 Ogos 2021, 6:39 pm
HENAN – Seorang lelaki menggunakan 10 beg duit syiling bernilai RM33,163 untuk membeli sebuah kereta kepada anak lelakinya di sebuah kedai di Zhoukou, daerah Henan, China minggu lalu.
Lelaki berkenaan yang bekerja dalam industri makanan membeli secara tunai untuk anaknya.
Menariknya, kedai menjual kenderaan itu tidak menolak permintaan lelaki berkenaan sebaliknya telah mengerahkan 20 pekerja untuk mengira 10 beg duit syiling berkenaan.
Kejadian itu telah tular di seluruh dunia dan ramai netizen yang kagum dengan lelaki berkenaan yang seolah-olah mengumpul duit syiling untuk membeli sebuah kereta untuk anak lelakinya. – Agensi


Tujuh menteri clock-in di Putrajaya esok
Oleh NOR IDAYU BOSRO

31 Ogos 2021, 7:37 pm
PUTRAJAYA – Sekurang-kurangnya tujuh menteri yang membarisi Kabinet Perdana Menteri, Datuk Seri Ismail Sabri Yaakob akan clock-in di kementerian masing-masing di sini esok.
Menerusi jemputan yang diedarkan kepada media, antara menteri yang akan mengadakan sesi clock-in itu ialah Menteri di Jabatan Perdana Menteri (Ekonomi), Datuk Seri Mustapa Mohamed di pejabatnya di Jabatan Perdana Menteri, Kompleks Setia Perdana di mana sesi itu bermula pada pukul 7.30 pagi.
Turut memulakan tugas secara rasmi esok ialah Menteri Sains, Teknologi dan Inovasi, Datuk Seri Dr. Adham Baba yang dijadual memasuki pejabat pada pukul 7.45 pagi.
Selain itu ialah Menteri Dalam Negeri, Datuk Seri Hamzah Zainudin yang akan mengadakan sesi clock-in pada pukul 8.15 pagi diikuti sidang akhbar selepas mesyuarat Kabinet yang dijangka selesai pada pukul 12 tengah hari.
Menteri Perumahan dan Kerajaan Tempatan, Datuk Seri Reezal Merican Naina Merican pula akan melapor diri di kementerian itu pada pukul 8.15 pagi manakala Datuk Seri M. Saravanan yang kembali ke portfolionya sebagai Menteri Sumber Manusia akan clock-in pada pukul 2 petang.
Sementara itu, muka baharu yang membuat comeback dalam Kabinet, Datuk Seri Mahdzir Khalid pula akan menghadiri majlis serah tugas Menteri Pembangunan Luar Bandar bersama bekas menteri, Datuk Dr. Abd. Latiff Ahmad pada pukul 3 petang.

Datuk Saifuddin Abdullah yang kembali ke portfolio beliau sebagai Menteri Luar Negeri ketika pentadbiran kerajaan Pakatan Harapan pula akan mengadakan sidang akhbar pertamanya secara hibrid (fizikal dan dalam talian) pada pukul 3 petang di Wisma Putra, Putrajaya.
Dalam pada itu, tumpuan juga terarah kepada sidang akhbar sulung Menteri Kesihatan, Khairy Jamaluddin yang dijadual berlangsung pada pukul 5.30 petang esok di Kementerian Kesihatan (KKM).
“Fokus sidang akhbar menteri adalah mengenai perkembangan terbaharu Covid-19 dan program vaksinasi,” demikian menurut KKM.
Untuk rekod, Khairy Jamaluddin sudah mengadakan sesi clock-in di KKM pada pukul 5.15 petang semalam selepas istiadat angkat sumpah jawatan di Istana Negara. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Selangor sumbang RM100,000 bantu mangsa aliran puing
Oleh NUR SYAZWANA MANSOR

31 Ogos 2021, 6:55 pm
YAN – Kerajaan Negeri Selangor memberi sumbangan sebanyak RM100,000 untuk menampung perbelanjaan bagi membantu mangsa tragedi aliran puing di Gunung Jerai di sini.
Menteri Besar Selangor, Datuk Seri Amirudin Shari berkata, sumbangan itu adalah sebagai tanda solidariti dan keprihatinan kerajaan Selangor terhadap musibah menimpa penduduk negeri ini.
“Terpulang kepada kerajaan negeri untuk menguruskan bantuan tersebut, saya faham mungkin nilai sumbangan terlalu kecil berbanding keperluan keseluruhannya.
“Tetapi ia mungkin boleh digunakan untuk menghargai sumbangan petugas-petugas, sumbangan kepada mangsa terjejas atau membaiki rumah-rumah mangsa terjejas,” katanya ketika ditemui pemberita selepas majlis penyerahan sumbangan tersebut di D’Yan Chalet, Titi Hayun di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pasang papan tanda arah kiblat di Gunung Angsi
Oleh ZAKKINA WATI AHMAD TARMIZI

31 Ogos 2021, 7:21 pm
KUALA PILAH – Bagi memudahkan golongan pendaki mengetahui arah kiblat yang tepat, seramai 20 orang pegawai daripada Jabatan Mufti Kerajaan Negeri, Negeri Sembilan telah memasang papan tanda arah kiblat di puncak Gunung Angsi, dekat sini hari ini.
Timbalan Mufti kerajaan negeri, Amran Awaludin berkata, pemasangan papan tanda arah kiblat di puncak gunung dan bukit itu merupakan julung kali diadakan pihaknya dan ia telah menggunakan alat Sistem Satelit Navigasi Global (GNSS).
Jelasnya, program berkenaan juga telah mendapat kerjasama Jabatan Perhutanan Negeri, Negeri Sembilan dan anggota sukarelawan.
“Pemasangan papan tanda arah kiblat bagi memudahkan pendaki yang beragama Islam bersolat di atas puncak berkenaan. Kami sedia maklum sejak kebenaran mendaki ini, kami tahu ramai tidak melepaskan peluang beriadah termasuk mendaki di beberapa puncak gunung yang berada di negeri ini.
“Ini merupakan siri pertama bagi memastikan pendaki yang ingin bersolat di atas puncak tidak lagi tersalah dan menggunakan arah kiblat yang betul. Di Jabatan Mufti Negeri Sembilan terdapat Bahagian Falak dan mereka akan memastikan ukuran yang sesuai sebelum menandakan arah kiblat tersebut,” katanya dalam kenyataan hari ini.
Katanya, program yang mendapat kerjasama Jabatan Perhutanan Negeri, Negeri Sembilan dan anggota sukarelawan itu bermula seawal pukul tujuh pagi tadi dan kemudian tiba di puncak Gunung Angsi dua jam kemudian.

“Sebanyak lima gunung di sekitar negeri ini terlibat dalam pemasangan papan tanda arah kiblat antaranya Gunung Berembun di Seremban, Gunung Datuk di Rembau dan Gunung Besar Hantu di Jelebu.
“Kami juga bercadang meletakkan papan tanda kiblat di bukit atau gunung lain yang turut menjadi tumpuan pendaki di negeri ini pada masa akan datang,” katanya.
Sementara itu, jelas Amran, pihaknya sering menerima keluhan daripada pendaki yang khuatir mencari arah kiblat dengan hanya menggunakan kompas.
“Bagaimanapun, kini, kami telah meletakkan papan tanda yang kekal di puncak gunung berkenaan untuk memudahkan mereka mengetahui arah kiblat.
“Idea ini sudah dicadangkan pada awal tahun namun terdapat kekangan kerana pelaksanaan Perintah Kawalan Pergerakan (PKP). Apabila aktiviti pendakian sudah kembali dibenarkan, kami terus meletakkan papan tanda arah kiblat ini,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua kampung di Pekan kena PKPD selepas lebih 30 kes Covid-19
Oleh AMREE AHMAD

31 Ogos 2021, 7:39 pm
PUTRAJAYA: Dua perkampungan dalam Mukim Bebar, Daerah Pekan, Pahang bakal dikenakan Perintah Kawalan Pergerakan Diperketatkan (PKPD) mulai Khamis ini melibatkan Kampung Badong Dalam dan Kampung Permatang Durian.
Pelaksanaan PKPD itu susulan lebih 30 penduduk warga tempatan di dua lokaliti itu disahkan positif Covid-19 hasil saringan kontak rapat oleh Jabatan Kesihatan Pahang sejak 24 Ogos.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, urut dikenakan perintah sama serentak sehingga 15 September depan ialah dua lokaliti di Daerah Ranau, Sabah iaitu Kampung Narawang dan Kampung Mininsalu Baru, Pasir Putih.
“Sementara itu, satu lagi lokaliti di negeri tersebut dilanjutkan lagi PKPD iaitu Taman Ria Height, Tawau, namun tiga lokaliti ditamatkan esok lebih awal daripada jadual iaitu Kampung Kulambai, Kampung Kulambai Kupang dan Kampung Kulambai Dundau di Kota Belud.
“Selebihnya tujuh lokaliti di negeri itu iaitu Kampung Iburu dan Kampung Meligan, Sipitang; Kampung Payas-Payas, Kota Belud; Kompleks Baiduri Ayu, Felda Sahabat 9, Lahad Datu; Perumahan Pekerja Ladang Moynod 1, Beluran; serta Beverly Hills Fasa 3 dan Rengency Park, Penampang,” katanya dalam kenyataan hari ini.
Di Pahang pula jelas Rodzi, dua lokaliti akan tamat PKPD masing-masing juga esok iaitu di Felda Jenderak Utara, Kuala Krau, Temerloh dan Ladang Selbourne, Mukim Gua, Lipis. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bonnie, Yhie Kee disambut sebagai wira Malaysia
Oleh KOSMO!

31 Ogos 2021, 7:42 pm
SEPANG – Dua jaguh powerlifting negara, Bonnie Bunyau Gustin yang meraih pingat emas dan Jong Yhie Kee, memperoleh pingat Perak pada Sukan Paralimpik Tokyo 2020 telah tiba di tanah air di Lapangan Terbang Antarabangsa Kuala Lumpur (KLIA), Sepang petang tadi.
Kepulangan kedua-dua wira negara pada pukul 5.20 petang dari Narita, Jepun disambut oleh Menteri Belia dan Sukan, Datuk Seri Ahmad Faizal Azumu sambil diiringi timbalannya, Datuk Seri Ti Lian Ker.
Hadir sama Ketua Pengarah Jabatan Belia Sukan Negara (KBSN), Datuk Dr. Wasitah Mohd. Yusof dan Ketua Pengarah Majlis Sukan Negara (MSN), Datuk Ahmad Shapawi Ismail.
Ahmad Faizal berkata, kepulangan Bonnie dan Yhie Kee amat dinantikan-nantikan oleh seluruh rakyat Malaysia kerana kejayaan mereka membawa pulang pingat emas pertama serta perak buat negara bagi acara powerlifting pada temasya terkemuka dunia.
“Saya turut optimis bahawa jumlah pungutan pingat negara akan terus berganda pada kejohanan Paralimpik kali ini melalui beberapa atlet para negara lain seperti Mohamad Ridzuan Mohamad Puzi, Muhammad Ziyad Zolkefli dan Abdul Latif Romly yang bakal beraksi di temasya sukan berkenaan,” kata Ahmad Faizal. – K! ONLINE


Tular pemuda kuburkan ibu di halaman rumah
Oleh KOSMO!

31 Ogos 2021, 7:00 pm
JAKARTA – Seorang pemuda menjadi tular selepas mengebumikan jenazah ibunya di pekarangan rumah, lapor laman berita Suara.com semalam.
Pemuda tersebut memuat naik video memaparkan kubur ibunya menerusi akaun aplikasi sosial TikTok @adhefin.
“Mungkin ini caraku,” demikian tulis lelaki tersebut bersama video yang dimuat naik itu.
Dalam video tersebut, jelas kelihatan  lelaki itu sedang membersihkan kubur ibunya yang terletak di pekarangan kediaman mereka.
Lelaki itu menjadikan kubur itu mirip seperti di tanah perkuburan, lengkap dengan batu nisan berwarna hitam.
Biarpun hanya terletak di pekarangan rumah, lelaki itu tetap mengenakan pakaian yang sopan ketika melawat kubur ibunya dan dilihat berdoa di sebelahnya.

Rata-rata netizen yang menonton video tersebut berkata terdapat kelebihan meletakkan kubur di halaman rumah dan salah satunya ialah menghalang perebutan harta dan akan membuatkan anak-anak mudah untuk menziarah kubur ibu bapa mereka.
“Kelebihan mempunyai kubur di halaman rumah ialah, rumah akan menjadi sukar untuk dijual dan mudah untuk anak-anak pulang menziarah kubur,” tulis seorang netizen.
“Saya mahu sesuatu seperti ini, ketika saya mati kelak supaya saya dikebumikan di halaman rumah. Ini supaya anak-anak dan cucu boleh mengunjungi dan mendoakan saya setiap hari,” kata seorang lagi netizen.
“Saya sejujurnya berasa takut kerana akan selalu terbayangkan kematian.” tulis seorang lagi netizen. -Agensi


Intan didakwa hamil, ini jawapan Harris Alif
Oleh MOHD. HAIKAL ISA

31 Ogos 2021, 6:42 pm
PETALING JAYA – Tidak mengiyakan atau menidakkan khabar angin yang bertiup kencang isterinya tentang kehamilan Intan Ladyana, pelakon dan penyanyi, Harris Alif memaklumkan andai sudah sampai waktu yang sesuai dia sendiri akan membuka mulut.
Harris atau nama lengkapnya, Nor Harris Alif Nor Rashidi, 22, berkata, buat masa sekarang, dia tidak mahu terlalu memperincikan desas-desus berita tersebut.
“Minta maaf, kalau boleh saya tak nak komen apa-apa sangat tentang isu itu (Intan sudah hamil). Cukuplah orang mendoakan yang baik-baik sahaja buat isteri saya.
“Tapi, saya sedia maklum yang orang sedang bercakap tentang khabar angin mengatakan Intan sudah hamil. Beginilah, Insya-Allah, kalau sudah sampai waktu yang tepat, saya atau Intan sendiri yang akan dedahkan (tentang kehamilan),” kata Harris kepada Kosmo! Online.
Ujar bekas juara program realiti, Idola Kecil musim 3 itu, dia berharap semua orang memberikan ruang dan menghormati permintaan kecilnya untuk tidak mendedahkan lebih lanjut tentang perkara tersebut.
“Saya cuma berharap orang faham. Bukan saya tidak mahu kongsi tapi kalau sudah sampai waktu, kalian akan dengar daripada mulut kami sendiri,” ujarnya.

Terdahulu, Kosmo! Online melalui ruangan pojok melaporkan Intan atau nama sebenarnya, Intan Nurladyana Mohamat Yahaya, 39, didakwa sudah berbadan dua susulan penyebaran sebuah video oleh seorang netizen yang mengutarakan perihal berkenaan.
Berdasarkan beberapa keping foto dan sebuah video yang dikongsikan pengguna TikTok tersebut, memang terlihat jelas bentuk ‘baby bump’ pada perut Intan.
Menggayakan baju berwarna merah, jelas kelihatan perutnya terlihat sedikit ‘buncit’. Tetapi pemerhatian Kosmo! mendapati muat naik yang dikongsi dalam Instagram Intan menunjukkan perkongsian berkenaan diambil sekitar Mei lalu.
Bagaimapaun, perkongsian Intan minggu lalu paling menarik perhatian ramai apabila dia dilihat menutup bahagian perut dengan bantal dalam sebuah video, seolah-olah mahu menyembunyikan sesuatu.
Intan dan Harris mendirikan rumah tangga pada Februari tahun ini dan perkahwinan pasangan selebriti itu menjadi perbualan netizen disebabkan jurang usia antara mereka agak jauh iaitu 17 tahun. – K! ONLINE


Ziyad raih emas Paralimpik dengan rekod dunia
Oleh MUHAMMAD ZUHAILY BADLISHAH

31 Ogos 2021, 7:26 pm
PETALING JAYA – Sejarah tercipta di bumi Tokyo, Jepun apabila atlet olahraga para negara, Muhammad Ziyad Zolkefli muncul rakyat Malaysia pertama berjaya mempertahankan pingat emas Sukan Paralimpik buat kali kedua berturut-turut.
Lebih manis, Ziyad memenangi pingat emas acara lontar peluru F20 Sukan Paralimpik Tokyo 2020 di Stadium Olimpik sebentar tadi dengan rekod dunia baharu menerusi lontaran sejauh 17.94 meter (m).
Catatan itu secara tidak langsung mengatasi rekod kebangsaan, 17.54m yang dilakukan oleh Adi Alifuddin Hussin di Palembang, Indonesia pada November 2011.
Kejayaan itu sememangnya hadiah yang cukup indah buat Malaysia yang menyambut Hari Kebangsaan ke-64 hari ini.
Pingat perak dan gangsa pula dimenangi dua atlet Ukraine, Maksym Koval dan Oleksandr Yarovyi masing-masing menerusi catatan sejauh 17.34m serta 17.30m. – K! ONLINE


463 kawasan di Selangor alami gangguan air
Oleh MOHD RIDZAUDDIN ROSLAN

31 Ogos 2021, 7:42 pm
PETALING JAYA- Sebanyak 463 kawasan di Selangor akan mengalami masalah gangguan air berikutan henti tugas Loji Rawatan Air Sungai Semenyih ekoran pencemaran bau sumber air mentah.
Air Selangor Sdn. Bhd. (Air Selangor) berkata, sebanyak 323,623 pemilik akaun dilaporkan terjejas susulan henti tugas loji rawatan air itu.
“Sebanyak 172 kawasan Petaling akan terjejas manakala Hulu Langat (54), Sepang (194), Putrajaya (23) dan Kuala Langat (20),” katanya hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suspek pukul jaga bukan Ketua Armada KB
Oleh ROSALWANI CHE SOH

31 Ogos 2021, 6:28 pm
KOTA BHARU – Suspek kes pukul seorang pengawal keselamatan sehingga menyebabkan mangsa maut di Ipoh, Perak baru-baru ini bukan Ketua Armada Parti Pribumi Bersatu Malaysia (Bersatu) Kota Bharu.
Ketua Bersatu Bahagian Kota Bharu, Datuk Mohamed Farid Zawawi berkata, selepas kes itu tular, orang ramai menyangka Ketua Armadanya, Mohd. Ekhwan Mohd. Hatta merupakan suspek kes tersebut.
Katanya, individu sebenar yang dikaitkan dengan kes itu adalah seorang aktivis parti di Perak yang pernah bertanding di peringkat bahagian dalam pemilihan tahun lalu, namun tewas kepada Mohd. Ekhwan.
“Sekarang wujud kekeliruan apabila ramai salah sangka individu itu merupakan Ketua Armada Bersatu Kota Bharu yang kini disandang Mohd. Ekhwan.
“Saya tegaskan di sini, individu terbabit tiada kaitan dengan Bersatu Kota Bharu. Dia hanya pernah dicalonkan bertanding untuk jawatan Ketua Armada cawangan ini sahaja,” katanya pada sidang akhbar di sini hari ini.
Mengulas lanjut, Mohamed Farid yang juga Ahli Majlis Tertinggi Bersatu berkata, dengan penjelasan itu, orang ramai diharap tidak lagi mengaitkan individu terbabit dengan Bersatu Kota Bharu.

Tegas beliau, pihaknya berharap kes itu dapat diselesaikan secepat mungkin bagi menegakkan keadilan dan seterusnya memberi pembelaan sewajarnya kepada keluarga mangsa.
Terdahulu, tular di media sosial dakwaan mengatakan Ketua Armada Bersatu Kota Bharu terlibat dalam kejadian pukul di Perak, 29 Disember lalu sebelum mangsa akhirnya meninggal dunia Jumaat lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Agong cemar duli sertai operasi mencari mangsa lemas
Oleh SALEHUDIN MAT RASAD

31 Ogos 2021, 5:13 pm
BERA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini mencemar duli meninjau dan menyertai operasi mencari dan menyelamat (SAR) mangsa lemas di Sungai Pahang dekat Kampung Bohor Baru di sini.
Al-Sultan Abdullah yang diiringi Panglima Tentera Darat, Jeneral Tan Sri Zamrose Mohd Zain menaiki bot bersama pasukan SAR.
Terdahulu, Seri Paduka Baginda tiba di pusat operasi di Kampung Bohor Baru pada pukul 4 petang dan mendengar taklimat mengenai operasi SAR.
Usaha mencari anggota tentera yang hilang selepas terjatuh di Sungai Pahang ketika melakukan latihan kelmarin masih menemui jalan buntu apabila mangsa belum ditemui sehingga kini.
AL-SULTAN ABDULLAH menyertai operasi mencari mangsa lemas di Sungai Pahang berhampiran Kampung Bohor baru hari ini.
Operasi yang digerakkan bermula pukul 9 pagi hari ini melibatkan pencarian secara permukaan sejauh dua kilometer dari lokasi kejadian selain aktiviti selaman dan penggunaan anjing pengesan.
Berita berkaitan: Anggota tentera terjatuh Sungai Pahang

Anggota tentera, Lans Koperal Mohamad Azrin Mat Isa, 27, yang merupakan peserta latihan taktikal Eksesais Para Predator hilang selepas terjatuh ke Sungai Pahang ketika cuba menyeberangi sungai berkenaan.
Dalam kejadian pada pukul 4.40 petang itu, mangsa yang merupakan anggota 10 Briged Para sedang melaksanakan fasa latihan taktikal menyeberang sungai. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Misi ke Marikh selamat jika kurang daripada empat tahun
Oleh KOSMO!

31 Ogos 2021, 6:30 pm
WASHINGTON – Satu kajian mendapati bahawa misi manusia ke Planet Marikh merupakan sesuatu yang selamat sekiranya ia berlaku dalam tempoh kurang daripada empat tahun, lapor akhbar Daily Star semalam.
Planet merah itu disebut-sebut oleh pakar dan jutawan syarikat aeroangkasa Space X, Elon Musk sebagai mempunyai potensi untuk didiami manusia di masa akan datang dengan beberapa negara termasuk China dan Emiriyah Arab Bersatu di samping  Pentadbiran Aeronautik dan Angkasa Kebangsaan (NASA) menghantar misi penerokaan tanpa manusia ke Marikh  tahun ini.
Dalam kajian terbaharu bertajuk ‘Beating 1 Sivert: Optimal Radiation Shielding of Astronauts on a Mission to Mars’ yang disiarkan dalam jurnal Space Weather, saintis-saintis berkata, kapal angkasa yang berat dan masa yang diambil untuk pelancaran boleh menimbulkan kesulitan teknologi bagi misi manusia ke Marikh.
Mereka memberitahu bahawa misi manusia ke Planet Marikh yang melebihi tempoh empat tahun akan menyebabkan angkasawan terdedah kepada ‘jumlah radiasi yang sangat berbahaya’.
Menurut saintis University California Los Angeles (UCLA), Institut Teknologi Massachusetts (MIT), Institut Sains dan Teknologi Skolkovo, Moscow dan Pusat Penyelidikan Geosains Jerman, jika misi sejauh 480 juta kilometer itu dilakukan dalam tempoh kurang empat tahun, ia boleh berjaya.
Menurut ahli geofizik dan pengarang bersama kajian tersebut, Yuri Shprits, purata penerbangan ke Marikh mengambil masa selama sembilan bulan.

Bergantung kepada masa pelancaran dan bahan bakar yang ada, dapat diandaikan bahawa misi manusia ke planet tersebut sebelum kembali semula ke Bumi boleh berlaku dalam tempoh masa kurang dua tahun.
Manusia boleh melakukan pengembaraan dengan selamat ke Marikh dan kembali semula ke Bumi dengan syarat kapal angkasa mempunyai perisai yang mencukupi serta perjalanan tersebut mengambil masa yang lebih pendek daripada empat tahun.
Pasukan itu juga menentukan waktu terbaik untuk pesawat meninggalkan Bumi adalah ketika aktiviti matahari berada pada tahap kemucaknya yang dikenali sebagai solar maximum.
Menurut NASA, solar maximum seterusnya dijangka akan berlaku sekitar Julai 2025. – Agensi


Masjid Jamek Simpang Durian bukan markas ajaran sesat
Oleh AFIFI HAFIZ MOHD NOR

31 Ogos 2021, 6:14 pm
JELEBU – Pihak pengurusan Masjid Jamek Simpang Durian di sini membuat laporan polis bagi menafikan dakwaan mengatakan rumah ibadat itu menjadi lokasi pertemuan pengikut ajaran sesat Perjalanan Mimpi Yang Terakhir.
Pengerusinya, Rusman Jaafar berkata, laporan itu dibuat pada pukul 11 pagi di Balai Polis Simpang Durian selepas masjid itu dikaitkan dengan ajaran sesat yang dipimpin oleh seorang wanita bergelar Sittah Annur.
“Di dalam laporan akhbar berkenaan dinyatakan antara lokasi perjumpaan pengikut kumpulan ajaran sesat tersebut adalah Masjid Jamek Simpang Durian.
“Kami menafikan sekeras-kerasnya masjid ini dijadikan lokasi pertemuan ajaran sesat dan pihak pengurusan tidak mengetahui wujudnya ajaran sesat tersebut,” katanya dalam satu kenyataan.
Tambahnya, sehubungan itu, pihaknya berharap agar pihak berkuasa agama dapat mengambil tindakan segara berdasarkan laporan tersebut.
Menurut Rusman, program yang dijalankan di situ hanyalah berkaitan kelas takmir, fardu ain, kuliah duha, kelas muslimat dan al-Quran kanak-kanak yang dijalankan mengikut garis panduan yang ditetapkan Jabatan Hal Ehwal Agama Islam Negeri Sembilan.

“Guru-guru yang terlibat juga mempunyai tauliah yang dikeluarkan Jabatan Mufti Negeri Sembilan,” tambahnya.
Jelasnya, tujuan pihaknya membuat laporan itu adalah untuk membersihkan nama Masjid Jamek Simpang Durian yang telah dikaitkan dengan ajaran sesat itu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Aaron Aziz jatuh hati tengok jam tangan ‘camo’ PM
Oleh MOHAMMAD SHAHEMY AZMI

31 Ogos 2021, 5:24 pm
PETALING JAYA – Seutas jam tangan dengan corak celoreng yang dipakai oleh Perdana Menteri, Datuk Seri Ismail Sabri Yaakob menarik perhatian netizen termasuk pelakon, Datuk Aaron Aziz.
Menerusi satu hantaran yang dimuat naik dalam Instagram miliknya, Aaron atau nama lengkapnya Aaron Mustapha Aziz, 45, meluahkan rasa teruja dengan jam tangan bercorak ala tentera yang dipakai oleh Sabri ketika sambutan Hari Kebangsaan 2021 hari ini.
Pelakon itu turut meminta bantuan peminatnya untuk mencari maklumat tentang jam tangan tersebut.
“Abang nak tanya sikit. Siapa tahu ini jam apa? (merujuk jam tangan yang dipakai Sabri). Semua tahu kurta abang camo (singkatan untuk camouflage iaitu corak celoreng ala tentera), beg abang camo dan tudung isteri pun camo.
“Tengah menahan sakit dekat hospital tiba-tiba nampak jam Perdana Menteri pakai. Nampak cantik pula,” katanya.
Menjengah dalam ruangan komen, pelbagai jawapan diberi oleh pengikutnya dalam Instagram tentang status jam tangan tersebut.

“Casio G-Shick GA-700CM,” ujar salah seorang pengguna Instagram.
“Submarine Watch. Ada tiga pilihan warna. Airforce (tentera udara), Army (tentera darat) dan Navy (tentera laut). Jam yang Perdana Menteri pakai, saya pun ada,” kata seorang lagi pengikutnya.
Bagaimanapun, seorang pengguna Instagram memberitahu bahawa jam tangan yang dipakai Perdana Menteri tidak dijual sembarangan dan hanya dipakai oleh anggota tentera dan polis sahaja.
“Pernah pergi sebuah ‘booth’ menjual jam ‘camo’ seperti ini. Tapi untuk tentera dan polis sahaja. Nak beli kena tunjuk kad pengenalan. Tak pasti 100 peratus, tapi penjual yang kata begitu,” kata pengguna Instagram itu.
Difahamkan, pelakon filem Ombak Rindu itu kini berada di salah sebuah pusat perubatan di ibu kota sejak malam semalam untuk mendapatkan rawatan selepas diserang sakit pada sendi tengkuk yang dideritai sejak beberapa tahun lalu. – K! ONLINE


Tumor sebesar bola sepak Emma Akma sudah dibuang
Oleh HANISAH SELAMAT

31 Ogos 2021, 5:40 pm
PETALING JAYA – Dramatis, Emma Akma selamat menjalani pembedahan membuang ketumbuhan dalam perut di Institut Kanser Negara (IKN), Putrajaya, semalam.
Suaminya, Mohd Anas Abd Razak 37, berkata prosedur pembedahan berjalan lancar malah hanya mengambil masa dua jam berbanding empat jam anggaran awal doktor.
“Alhamdulillah pembedahan sudah berjaya. Isteri saya pun sudah dipindahkan semula ke wad dan berada dalam keadaan baik-baik sahaja.
“Memang besar sangat tumor yang dikeluarkan itu. Dia sudah sedar dan ada juga mengadu rasa sakit tetapi keadaannya tampak memberangsangkan.
“Buat masa ini, dia perlukan rehat yang cukup untuk kembali bertenaga. Apa pun, jutaan terima kasih buat semua yang ambil berat dan mendoakan isteri saya,” katanya.
Emma atau nama sebenarnya Noorakma Yunus, 52, menjalani pembedahan selepas sel kanser dalam perutnya semakin agresif bahkan sehingga mencecah sebesar saiz bola sepak.

Terdahulu, Emma merayu bantuan orang ramai berikutan pembedahan perlu dilakukan segera untuk mengelakkan risiko dengan anggaran kos sebanyak RM50,000.
Seperti wanita sarat hamil sembilan bulan, pelakon yang berkecimpung di arena seni sejak akhir 1090-an itu turut menghadapi sakit belakang dan masalah sampingan lain.
Selepas empat tahun hanya mengambil tawaran lakonan yang tidak memerlukan masa panjang selain suami juga baharu ditamatkan perkhidmatan, Emma tidak mampu menanggung kos sebesar itu.
Hasil kuasa tular dalam media sosial, pelakon Gerak Khas: The Finale itu akhirnya berjaya mengumpul jumlah berkenaan dalam tempoh seminggu. – K! ONLINE


Drawbrige tak sesak malam semalam – PDRM
Oleh MOHD AZLI ADLAN

31 Ogos 2021, 4:53 pm
KUALA TERENGGANU – Polis Terengganu menafikan penyebaran klip video di media sosial yang mendakwa kononnya kesesakan luar biasa berlaku di kawasan Jambatan Angkat Kuala Terengganu atau dikenali sebagai Drawbrigde di sini pada malam ambang merdeka semalam.
Ketua Polis Terengganu, Datuk Rohaimi berkata, siasatan mendapati kesemua video kesesakan lalu lintas itu merupakan koleksi lama yang berlaku sebelum pelaksanaan Perintah Kawalan Pergerakan (PKP) pada Mac tahun lalu.
“Ia merupakan video dan gambar lama sambutan ambang merdeka tahun-tahun sebelum ini dan program ceramah Ustaz Abdul Somad (pada Februari 2020) yang cuba ditularkan kembali.
“Pemantauan pasukan polis di sekitar Jambatan Angkat Kuala Terengganu dan Batu Burok di sini pada malam tadi mendapati suasana amat terkawal dan tiada aktiviti berkumpulan di kawasan itu berlaku selepas pukul 10.30 malam,” katanya di sini hari ini.
Terdahulu sebuah video mendakwa kononnya berlaku kesesakan di Jambatan Angkat Kuala Terengganu bagi menyambut Ambang Merdeka tanpa pematuhan prosedur operasi standard (SOP) sehingga menimbulkan salah faham dan kecaman ramai netizen.
Rohaimi menegaskan kawasan tumpuan tersebut telah dikawal oleh kereta peronda polis selain menutup sebahagian laluan masuknya sejak petang kelmarin bagi mengelak insiden tidak diingini.

Sehubungan itu, beliau kesal dengan penyebaran video palsu berkenaan di media sosial oleh individu tidak bertanggungjawab yang dipercayai bermotifkan meraih publisiti semata-mata.
“Tindakan boleh diambil mengikut Seksyen 233 Akta Komunikasi dan Multimedia 1998 yang memperuntukkan hukuman denda maksimim RM50,000 atau penjara sehingga setahun jika sabit kesalahan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pulau Langkawi dijangka dibuka 16 September
Oleh NORLIDA AKMAR IDROS

31 Ogos 2021, 5:32 pm
YAN – Sektor pelancongan di Pulau Langkawi dijangka dibuka kepada pelancong pada 16 September depan sempena Hari Malaysia.
Menteri Besar Kedah, Muhammad Sanusi Md. Nor berkata, pembukaan gelembung pelancongan itu bagaimanapun bergantung kepada jumlah kes positif Covid-19 harian dan kes aktif yang direkodkan di pulau peranginan tersebut.
Katanya, pembukaan hanya akan dibuat apabila kes positif harian di Pulau Langkawi di bawah 10 kes dengan pematuhan prosedur operasi standard (SOP) ditentukan Kementerian Pelancongan, Seni dan Budaya Malaysia (MOTAC) dan Majlis Keselamatan Negara (MKN)
“Saya ada mesyuarat khas kelmarin dengan Lembaga Pembangunan Langkawi (LADA) bagi memohon nasihat daripada MKN dan Jabatan Kesihatan Negeri (JKN) tentang tarikh pembukaan Langkawi.
“Pembukaan itu bergantung sepenuhnya kepada laporan kemajuan yang akan disediakan JKN Kedah dan kita jangka (Langkawi) dibuka pada 16 September ini sempena Hari Malaysia,” katanya kepada pemberita selepas melawat Pusat Operasi Bencana Yan Perikatan Nasional di Kampung Acheh di sini hari ini.
Kata beliau, kerajaan negeri Negeri Kedah mengalu-alukan bantuan daripada MOTAC, MKN dan JKN untuk pembukaan Langkawi kelak. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Chalet dibina atas tanah rizab sungai dinilai semula
Oleh NORLIDA AKMAR IDROS

31 Ogos 2021, 6:20 pm
YAN – Kerajaan Negeri Kedah akan membuat penilaian semula chalet-chalet terjejas banjir kilat akibat fenomena aliran puing di Gunung Jerai kerana ada yang dibina di atas tanah rizab sungai tanpa mendapat kelulusan pihak berkuasa tempatan (PBT).
Menteri Besar Kedah, Muhammad Sanusi Md. Nor berkata, sebilangan chalet telah dibina setelah sekian lama di situ dan ia menjadi salah satu isu jangka masa panjang yang perlu diselesaikan kerajaan negeri.
“Banyak struktur yang rosak tidak boleh dibaik pulih contohnya chalet dekat sungai. Sebelum nak bagi pampasan kena tentukan tanah ada geran dan dapat kebenaran serta kelulusan Majlis Daerah Yan atau tidak kerana kita ada undang-undang.
“Bagi pembinaan semula bangunan (chalet), ia perlu ditentukan terlebih dahulu sama ada pengusaha ada geran dan kebenaran (beroperasi),” katanya kepada pemberita selepas melawat Pusat Operasi Bencana Yan Perikatan Nasional di Kampung Acheh di sini hari ini.
Katanya, kelulusan Majlis Daerah Yan dalam pengoperasian chalet penting kerana ia bukan sahaja melibatkan isu keselamatan pengusaha tetapi juga pengunjung.
“Kejadian baru-baru ini berlaku dalam tempoh Perintah Kawalan Pergerakan (PKP) dan kita tidak dapat bayangkan jika ia berlaku luar waktu PKP dengan kawasan itu mungkin dipenuhi pengunjung,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Remaja suntik merkuri untuk jadi seperti X-Men
Oleh KOSMO!

31 Ogos 2021, 5:40 pm
NEW DELHI – Seorang remaja lelaki berusia 15 tahun yang kemaruk dengan karakter adiwira fiksyen X-Men bertindak menyuntik tubuhnya sendiri dengan cecair merkuri, lapor akhbar Daily Star semalam.
Remaja itu dilaporkan ingin mencontohi karakter adiwira studio Marvel namun tindakan itu  menyebabkan tubuhnya ditumbuhi bisul yang menyakitkan dan tidak boleh sembuh.
Dia juga turut membiarkan seekor labah-labah menggigitnya untuk meniru karakter hero ikonik, Spider-Man.
Remaja itu terpaksa menjalani pembedahan pemotongan bisul dan cantuman kulit. – NCBI
Kes tersebut dilaporkan dalam laporan Pusat Maklumat Nasional Bioteknologi India. Menurut laporan berkenaan, kecederaan yang dialami remaja yang tidak didedahkan identitinya itu berlaku selepas dia menyuntik tubuhnya dengan cecair merkuri.
Remaja itu menyatakan bahawa dia berbuat demikian  sekurang-kurangnya tiga kali dengan menggunakan merkuri yang diambil daripada sebiji termometer.
“Remaja itu juga mempunyai sejarah digigit labah-labah untuk meniru karakter fiksyen Spider-Man. Namun, dia tidak mempunyai masalah psikiatrik lain selain mempunyai kecerdasan otak atau IQ yang normal,” tulis laporan tersebut.

Doktor melakukan pemeriksaan toksikologi untuk memeriksa tahap merkuri dalam darah remaja itu.
Remaja terbabit bernasib baik kerana suntikan yang dilakukan, bukan semuanya pada salur darah utama, namun bisul yang terjadi pada tubuhnya itu perlu dipotong dan dia juga harus menjalani pembedahan mencantumkan kulit.
Remaja itu juga dijangka akan pulih sepenuhnya. -Agensi


463 kawasan mengalami gangguan bekalan air
Oleh ISKANDAR SHAH MOHAMED

31 Ogos 2021, 4:43 pm
SHAH ALAM – Ribuan pengguna melibatkan 463 kawasan di lima buah daerah dijangka mengalami gangguan bekalan air hari ini.
Gangguan air tidak berjadual itu susulan pencemaran bau dikesan di Stesen Pam Air Mentah Jenderam Hilir pada jam 11.10 pagi tadi yang menyebabkan henti tugas Loji Rawatan Air Sungai Semenyih.
Pengurusan Air Selangor Sdn. Bhd. (Air Selangor) berkata, daerah Sepang menjadi lokasi paling teruk terjejas dengan melibatkan 194 kawasan terjejas.
“Daerah lain yang turut terjejas bekalan adalah Petaling iaitu sebanyak 172 kawasan diikuti Hulu Langat (54).
“Manakala, daerah Putrajaya dan Kuala Langat pula masing-masing melibatkan 23 serta 20 kawasan terjejas,” katanya menerusi kenyataan hari ini.
Sementara itu, Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian memaklumkan punca sebenar pencemaran yang menyebabkan henti tugas LRA itu belum dikenalpasti setakat ini.

Katanya, siasatan awal pensampelan bau dijalankan di kawasan Jambatan 1.5 Intake Jenderam Hulu dan Intake Sungai Semenyih mendapati tiada sebarang bau dikesan (0 Ton).
“Siasatan pensampelan di Sungai Semenyih dan Sungai Rinching juga didapati tiada sebarang bau,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPB Bajet 2022 tambah baik proses penyediaan bajet tahunan
Oleh NOR IDAYU BOSRO

31 Ogos 2021, 4:21 pm
PUTRAJAYA – Kementerian Kewangan bersetuju untuk menerbitkan Kenyataan Pra-Bajet (KPB) iaitu KPB pertama dalam sejarah tanah air bagi Bajet 2022 sebagai salah satu usaha menambah baik proses penyediaan bajet tahunan.
Menteri Kewangan, Tengku Datuk Seri Zafrul Tengku Abdul Aziz berkata, langkah itu bertepatan dengan amalan terbaik di peringkat antarabangsa iaitu KPB diterbitkan bagi meningkatkan ketelusan proses merangka inisiatif bajet tahunan, serta membina keyakinan awam terhadap pengurusan fiskal negara, terutamanya dalam kalangan pelabur.
Beliau berkata, KPB juga memberi gambaran awal berkenaan hala tuju, pendekatan yang diambil serta manfaat yang bakal dinikmati daripada Bajet 2022, yang akan dirangka berdasarkan tiga matlamat.
Menurutnya, matlamat itu ialah melindungi dan memulihkan kehidupan serta mata pencarian selain membina semula daya ketahanan negara serta memangkin pembaharuan.
Jelas Tengku Zafrul, di bawah matlamat berkenaan, Bajet 2022 akan meneruskan usaha pemulihan dalam memastikan negara berjaya keluar daripada kemelut pandemik, serta meneruskan agenda memulih kehidupan dan sektor ekonomi yang terjejas pasca-pandemik.
“Bajet 2022 akan memberi penekanan kepada usaha untuk membina semula daya ketahanan sistem kesihatan negara, mempertingkatkan infrastruktur digital dan teknologi terutamanya dalam sektor pendidikan dan menyediakan keperluan untuk negara beralih kepada sektor industri yang berproduktiviti tinggi berasaskan teknologi automasi.

“Bajet 2022 akan memastikan langkah pembaharuan dilaksanakan dengan memberi penumpuan kepada pencapaian Sustainable Development Goals (SDG), RMKe-12 dan Wawasan Kemakmuran Bersama 2030,” katanya.
Sementara itu, Tengku Zafrul berkata, melalui penerbitan KPB, rakyat berpeluang meneliti beberapa penanda aras termasuk tinjauan ekonomi berdasarkan kepada senario ekonomi global, semakan ke atas prestasi Keluaran Dalam Negara Kasar dan unjuran ekonomi bagi tahun 2022 serta sasaran fiskal untuk 2021/2022. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rezeki Merdeka: 164 motosikal isi minyak percuma
Oleh NOR AINNA HAMZAH

31 Ogos 2021, 4:10 pm
TAMPIN – Sambutan merdeka atau Hari Kebangsaan ke-64 tahun ini lebih bermakna apabila sebanyak 164 buah motosikal mendapat peluang isi minyak secara percuma sempena Program Isi Minyak Merdeka di Stesen Minyak Petronas Gemencheh, di sini hari ini.
Salah seorang penerima, Norsairah Yaacob, 33, dari Kampung Asahan berkata, pemberian minyak percuma berkenaan diketahuinya melalui group aplikasi WhatsApp adik-beradiknya semalam.
“Saya antara yang terkesan disebabkan perniagaan kedai makanan di Petaling Jaya, Kuala Lumpur gulung tikar susulan pendemik Covid-19 sejak tahun lalu. Jadi bila ada bantuan seperti ini secara tidak langsung ia membantu meringankan beban kewangan saya.
“Malah lebih manis lagi, kami turut menerima bendera Malaysia bagi memeriahkan lagi sambutan bulan kebangsaan,” katanya.
Sementara itu, Ahli Dewan Undangan Negeri (ADUN) Gemencheh, Datuk Mohd Isam Mohd Isa berkata, pihaknya mengambil simbolik angka sambutan dengan menetapkan sebanyak 164 motosikal diberi peluang mengisi minyak secara percuma dengan nilai maksimum RM6.40.
“Pun begitu melihat kepada sambutan yang begitu menggalakkan, kita meningkatkan lagi jumlah motosikal yang diberi peluang untuk diisi secara percuma kepada hampir 200 buah motosikal,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penduduk Taman Alamanda sambut Hari Kebangsaan cara tersendiri
Oleh AFIFI HAFIZ MOHD NOR

31 Ogos 2021, 4:14 pm
SEREMBAN – Kira-kira 20 orang penduduk Taman Alamanda, Senawang di sini menyambut Hari Kemerdekaan ke-64 dengan mengayuh basikal bersama bendera Malaysia.
Menurut Pengerusi KRT Taman Alamanda, Bee Sham Ahmad, pihaknya mengambil inisiatif itu untuk meraikan Hari Kemerdekaan pada tahun ini bersama penduduk taman.
Katanya, memandangkan sekarang Negeri Sembilan sedang menjalani pelaksanaan Fasa 2 Pelan Pemulihan Negara (PPN) program itu diadakan mengikut prosedur operasi standard (SOP) yang ditetapkan.
“Program bermula pada pukul 7.15 pagi apabila semua peserta berkumpul di hadapan Surau Taman Alamanda.
“Selepas itu peserta terlibat memasang bendera yang disediakan pada basikal masing-masing,” katanya ketika ditemui selepas program itu di sini hari ini.
Tambahnya, semua peserta mula mengayuh mengelilingi taman sambil mengibarkan bendera.

“Konvoi kayuhan itu tamat di hadapan balai komuniti Taman Alamanda kira-kira 30 minit selepas itu,” tambahnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Issey, isteri timang bayi merdeka
Oleh SAIRUL ZAMRI MISRANI

31 Ogos 2021, 4:25 pm
PETALING JAYA – Pelawak dan penyampai radio Issey dikurniakan bayi lelaki merdeka selepas isterinya selamat melahirkan anak mereka sebentar tadi.
Menerusi hantaran dalam Instagram, Issey atau nama sebenarnya Fazlisham Mat Hussin berkata, putera sulungnya itu selamat dilahirkan pada pukul 1.48 tengah hari seiring sambutan Hari Kemerdekaan Malaysia ke-64 hari ini.
“Kamu sudah merdeka daripada perut ibu. Lahirlah zuriat Issey yang pertama.
“Puteraku, semoga menjadi anak yang soleh dan berbakti kepada keluarga, agama dan negara. Selamat Hari Kebangsaan sayang. Anak Merdeka,” tulisnya sambil berkongsi foto sedang mendukung anaknya.
Menjengah ruangan komen, perkongsian penyampai radio Gegar FM itu dihujani dengan ucapan tahniah dan syukur daripada pengikut serta rakan selebriti.
“Tahniah Issey. Tahniah dapat anak merdeka. Semoga menjadi anak soleh dan membesar dengan sihat hendaknya.

“Fuyoo baby (bayi) merdeka!. Lain macam anak kau Sey!. Apapun tahniah,” komen netizen.
Terdahulu, Issey, 34, dan isteri, Noor Aimi Jamel mendirikan rumah tangga pada 22 Disember 2019 di Kota Bharu, Kelantan.
Sebelum berkahwin dengan Issey, Aimi merupakan seorang ibu tunggal anak tiga hasil perkongsian hidup dengan Allahyarham suaminya.
Tiga anak mereka ialah Muhammad Uqashah, Muhammad Qayyum dan Cataleya Humairah. – K! ONLINE


Remaja 17 tahun antara empat ditahan merempit
Oleh ASLIZA MUSA

31 Ogos 2021, 4:39 pm
IPOH – Remaja lelaki berusia 17 tahun antara empat penunggang motosikal yang ditahan dalam Op Khas Ambang Merdeka dan Samseng Jalanan di beberapa lokasi di negeri ini malam tadi.
Operasi bermula pukul 11 malam hingga 7 pagi itu di sekitar Jalan Sultan Azlan Shah, Jalan Sultan Idris Shah, Jalan Ipoh-Kuala Lumpur/ Simpang Pulai dan Kilometer 20, Jalan Ipoh-Kuala Lumpur.
Ketua Jabatan Siasatan dan Penguatkuasaan Trafik (JSPT) Perak, Superintendan Azizan Hassan berkata, empat lelaki berusia 17 hingga 20 tahun itu ditahan kerana menunggang secara berbahaya.
Katanya, siasatan ke atas mereka akan dijalankan mengikut Seksyen 42(1) Akta Pengangkutan Jalan (APJ) 1987 kerana memandu secara melulu dan berbahaya.
“Tangkapan dijalankan hasil risikan dan maklumat awam kerana kumpulan motosikal itu dikatakan sering berlumba dan membuat bising di kawasan sekitar Jalan Simpang Pulai-Gopeng.
“Tindakan mereka itu bukan sahaja bahaya kepada diri sendiri malah mengganggu ketenteraman penduduk setempat,” katanya di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan ambil sebarangan ubat untuk rawat Covid-19
Oleh MOHD RIDZAUDDIN ROSLAN

31 Ogos 2021, 4:49 pm
PETALING JAYA – Orang ramai dinasihatkan supaya tidak mengambil ubat-ubatan tertentu seperti Aspirin dan Prednisolone bagi merawat jangkitan Covid-19.
Pakar bius dikenali sebagai Dr. Hana Hadzrami berkata,kesan sampingan daripada pengambilan ubat yang salah bukan sahaja membahayakan pesakit malah mengundang risiko kematian.
“Saya sedih dengar ada sebahagian kecil doktor di luar sana memberi rawatan Covid-19 secara suka hati tanpa memikirkan akibat daripada preskripsi ubatan mereka.
“Mereka tahu rawatan untuk Covid-19 kategori berbahaya sebahagiaanya adalah anti-viral, anti-radang dan anti-pembekuan darah. Jadi, mereka beri rawatan itu daripada klinik,” tulisnya dalam satu hantaran Facebook hari ini.
Katanya, apa yang membimbangkan ialah doktor itu memberi ubat yang salah kepada pesakit yang salah pada masa yang tidak sesuai.
“Ubat yang diberikan itu langsung tidak sama dengan rawatan sebenar diperlukan pesakit.

“Saya tahu ada kes seorang doktor memberi steroid berdos tinggi kepada ahli keluarga sendiri yang baru dijangkiti Covid-19 kategori dua, pesakit tahap itu sebenarnya tidak memerlukan apa-apa rawatan lebih-lebih lagi steroid,”ujarnya.
Menurutnya lagi, pemberian ubat streroid mampu mengundang pelbagai kesan sampingan kepada pesakit.
“Jika diberi pada fasa viraemia, ia boleh menggalakkan pembiakan virus berpuluh kali ganda, pesakit boleh meninggal kerana jangkitan virus melampau.
“Benar, ahli keluarga boleh meninggal tanpa sempat untuk dibawa ke hospital,” katanya.
Dr. Hana menambah, ada juga kes orang ramai yang tidak mahu divaksin tetapi mengambil ubat anti-parasit hingga terpaksa dimasukkan ke unit rawatan rapi (ICU).
Beliau turut menggariskan sebanyak lima jenis ubat yang disifatkan sebagai bukan ubat-ubatan untuk merawat Covid-19 seperti Prednisolone, Aspirin, Azathioprine, Doxycycline dan Azithromycin. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki parah kena tetak semasa beli laksa
Oleh MOHD SYALMIZI HAMID

31 Ogos 2021, 4:17 pm
SEBERANG PERAI – Seorang pekerja kilang parah selepas diserang beberapa lelaki dipercayai bersenjata tajam semasa membeli laksa di sebuah gerai di Taman Merak, Simpang Ampat di sini semalam.
Dalam kejadian pukul 7 malam itu, mangsa yang berusia 25 tahun tersebut dipercayai diserang enam individu yang memakai topeng muka.
Ketua Polis Daerah Seberang Perai Selatan, Superintendan Lee Chong Chern berkata, mangsa dikatakan pergi ke sebuah gerai untuk membeli laksa sebelum saksi melihat dia berlari masuk ke dalam kawasan tapak pasar malam.
“Mangsa dikejar beberapa lelaki yang memakai baju lengan pendek.
“Saksi mendakwa mangsa ditetak di tepi jalan semasa berlari dan terjatuh sebelum diserang sekali lagi oleh suspek,” katanya kepada pemberita hari ini.
Beliau berkata, sejurus suspek beredar, mangsa dikejarkan ke Hospital Sungai Bakap, Nibong Tebal di sini dan berada dalam keadaan kritikal akibat kehilangan banyak darah.

“Ada kesan tetakan pada dua kedua-dua belah tapak tangan, belakang kepala selain torehan pada paha. Mangsa kemudian dipindahkan ke Hospital Seberang Jaya,” katanya.
Siasatan lanjut sedang dijalankan kerana tiada televisyen litar tertutup (CCTV) di tempat kejadian. Kes disiasat mengikut Seksyen 326 Kanun Keseksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sanggup rempuh teman wanita elak diberkas polis
31 Ogos 2021, 4:35 pm
KUALA LUMPUR – Seorang lelaki sanggup merempuh teman wanita sendiri dengan kereta hingga cedera demi memboloskan diri daripada diberkas polis, Khamis lalu.
Bagaimanapun tindakan lelaki tersebut melarikan diri menyebabkan polis terpaksa melepaskan tembakan amaran.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Saiful Annuar Yusoff berkata, kejadian berlaku pukul 5 petang ketika polis menghampiri sebuah kereta yang berada dalam keadaan mencurigakan.
“Terdapat seorang wanita tempatan berada di belakang kereta itu untuk mengambil barang dari dalam bonet belakang. Sebaik menyedari kehadiran polis, suspek terus mengundurkan kereta hingga melanggar dan menggilis wanita itu.
“Polis yang berada di hadapan kereta memberi amaran agar suspek memberhentikan kenderaan, namun suspek terus memecut untuk melarikan diri.
“Tindakan itu menyebabkan pegawai polis terpaksa melepaskan tembakan amaran. Wanita berusia 20 tahun yang juga teman wanita suspek hanya mengalami kecederaan ringan dan telah ditangkap untuk siasatan lanjut,” ujarnya.

Jelasnya, bertindak di atas maklumat, pasukan polis dari JSJ, Ibu Pejabat Polis Kontinjen (IPK) Kuala Lumpur berjaya memberkas suspek yang berumur lebih kurang 32 tahun di Cyberjaya, semalam.
“Susulan tangkapan tersebut, suspek telah membawa pihak polis ke beberapa lokasi dan berjaya menjumpai 11 buah kereta buatan tempatan yang dilaporkan hilang di sekitar Kuala Lumpur dan Selangor di antara tahun 2019 hingga 2021.
“Nilai rampasan dianggarkan lebih kurang RM130,000 dan hasil siasatan awal mendapati suspek menjual alat ganti kereta yang dicuri di media sosial,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bangga dengan nama Md Deka
Oleh MOHAMAD HAFIZI BIN MOHD SAID

31 Ogos 2021, 4:30 pm
PARIT – Digelar dengan nama Md Deka kerana dilahirkan pada tanggal 31 Ogos 1957 sudah cukup membanggakan seorang pesara komando kelahiran Kampung Telok Bakong, Lambor Kanan, Bota di sini
Pegawai Waren II (B), Nor Muhammad Ahmad, 64, berkata, kerana dilahirkan pada tarikh keramat itu dia mempunyai minat mendalam untuk berkhidmat sebagai seorang tentera sejak kecil lagi.
Katanya, dia dipanggil Md Deka oleh keluarga dan penduduk kampung di Teluk Bakong hinggakan tiada yang mengenali nama sebenarnya.
“Tarikh 31 Ogos 1957 serta nama Md Deka sangat istimewa bagi saya, malah semua orang yang kenal memanggil saya Md Deka berbanding nama sebenar.
“Selepas tamat sekolah saya mengambil keputusan menyertai tentera bagi menzahirkan semangat patriotik serta cintakan tanah air pada 21 Jun 1976,” katanya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sri Pahang, KDA FC sama handal
Oleh MUHAMAD ARDIE PUTRA SUHAIMI

1 September 2021, 11:09 pm
KUANTAN – Hasrat pasukan Kedah Darul Aman (KDA) FC untuk meneruskan momentum kemenangan kelima berturut-turut tidak kesampaian apabila terikat 2-2 ketika bertemu Sri Pahang pada aksi Liga Super sebentar tadi.
Pada saingan di Stadium Darul Makmur itu, skuad Helang Merah yang dikendalikan oleh Aidil Sharin Sahak terlebih dahulu meraih gol pembukaan menerusi ledakan pemain tengah, Amirul Hisham Awang Kechik seawal minit ke-11.
Namun, kelebihan yang dimiliki oleh pasukan pelawat tidak bertahan lama selepas Sri Pahang berjaya menyamakan kedudukan pada minit ke-29 hasil gerakan cantik yang berjaya disudahkan oleh Kenny Athiu.
Bersambung pada babak kedua, KDA FC yang beraksi tanpa dua khidmat pemain import berpengaruh, Kpah Sherman dan Rabih Ataya dilihat terus berusaha untuk mengasak kubu skuad Tok Gajah.
Kerja keras yang dipamerkan oleh barisan pemain KDA FC itu membuahkan hasil apabila pemain gantian, Syazwan Zainon bijak menyudahkan hantaran yang diberikan oleh Amirul Hisham pada minit ke-67.
Bagaimanapun, pasukan tuan rumah yang dikendalikan oleh Dollah Salleh memastikan mereka dapat mencuri satu mata selepas sekali lagi bangkit untuk menyamakan kedudukan hasil jaringan sendiri yang dilakukan oleh pertahanan KDA FC, Loqman Hakim pada minit ke-87.

Keputusan seri tersebut menyaksikan KDA FC kekal berada di kedudukan kedua Liga Super dengan mengutip 39 mata manakala Sri Pahang meraih 19 mata. – K! ONLINE


Makhluk asing peroleh tenaga dari lubang hitam
Oleh KOSMO!

1 September 2021, 10:00 pm
TAIPEI – Satu kajian baharu mendakwa makhluk asing menjana tenaga untuk kegunaan ‘masyarakatnya’ melalui lubang hitam, lapor portal berita MailOnline semalam.
Pasukan penyelidik dari Universiti Kebangsaan Tsing Hua di Taiwan itu percaya, makhluk asing secara teorinya boleh menggunakan struktur mega yang dipanggil sfera Dyson, yang akan mengelilingi bintang dengan formasi platform orbit yang ketat untuk menangkap cahaya bintang dan menghasilkan tenaga.
Mereka turut percaya bahawa kaedah tersebut bukan sesuatu yang mustahil, selain ia boleh memancarkan cahaya yang membolehkan teleskop di Bumi untuk mengesan makhluk asing.
Sebelum ini, pada tahun 1960, seorang ahli fizik dan ahli astronomi, Freeman J. Dyson mencadangkan penggunaan pengumpul suria yang mengorbit untuk mengumpulkan semua tenaga bintang atau matahari.
“Biasanya, cakera penambahan dapat memberikan 10,000 dan bahkan lebih banyak tenaga yang boleh didapati daripada bintang seperti matahari.
“Oleh itu, daripada memburu 10,000 bintang yang sama seperti matahari, kita boleh mencari satu lubang hitam dan membina sfera Dyson di sekelilingnya kerana tindakan itu lebih berkesan,” kata ketua penyelidik, Tiger Yu-Yang Hsiao kepada blog IFL Science.

Sementara itu, menurut seorang lagi penulis kajian yang sama, Tomotsugu Goto, makhluk asing boleh menempatkan satelit besar di orbit stabil sekitar lubang hitam untuk mengumpulkan tenaga sinar-X menggunakan sesuatu yang serupa dengan panel suria.- Agensi


Pemilik serah singa gunung belaan kepada pihak berkuasa
Oleh KOSMO!

1 September 2021, 10:30 pm
NEW YORK – Seekor singa gunung di Amerika Syarikat (AS) akan dipindahkan ke negeri Arkansas selepas diserahkan oleh pemilik haiwan itu yang memeliharanya di dalam sebuah pangsapuri di New York, lapor laman berita United Press International (UPI) semalam.
Persatuan Humane AS, Jabatan Pemuliharaan Alam Sekitar Negeri New York, Jabatan Polis New York dan Zoo Bronx bekerjasama untuk menyelamatkan haiwan itu selepas pemiliknya menghubungi pihak berkuasa dan mengatakan bahawa mereka tidak lagi dapat memelihara haiwan berusia 11 bulan itu.
Menurut pasukan penyiasat, pemilik singa gunung itu telah membeli haiwan tersebut semasa ia masih kecil daripada seorang penjual di luar negeri.
Baru-baru ini mereka memutuskan untuk mencari habitat baharu buat haiwan buas itu apabila ia mula menunjukkan sikap agresif.
“Hidupan liar seperti singa gunung bukan haiwan peliharaan.
“Walaupun ia nampak comel semasa kecil, haiwan ini boleh membesar dan berkelakuan di luar jangkaan serta berbahaya,” kata pesuruhjaya Jabatan Pemuliharaan Alam Sekitar, Basil Seggos dalam satu siaran akhbar.

Haiwan terbabit telah dibawa ke Zoo Bronx untuk sementara waktu sebelum dipindahkan ke habitat baharunya di Perlindungan Hidupan Liar Turpentine Creek di Arkansas.
“Singa gunung ini bernasib baik kerana pemiliknya menyedari bahawa haiwan liar seperti itu tidak boleh disimpan di dalam sebuah pangsapuri atau persekitaran domestik lain,” kata Pengarah Tindak Balas Bencana Haiwan untuk Persatuan Humane AS, Kelly Donithan. -Agensi


Pekerja restoran cedera dirempuh kereta dalam pasar raya
Oleh EDDY AQMAL MOHAMED HAMIDI

1 September 2021, 9:49 pm
SERDANG – Seorang pekerja restoran makanan segera cedera apabila dirempuh oleh sebuah kereta dipandu warga emas yang terperosok ke dalam sebuah pasar raya di Puchong di sini hari ini.
Ketua Polis Daerah Serdang, Asisten Komisioner A. A. Anbalagan berkata, kejadian berlaku kira-kira pukul 4.30 petang sewaktu pemandu iaitu seorang lelaki berusia 64 tahun selesai membeli barang keperluan di pasar raya itu dan dalam perjalanan pulang.
“Pemandu berkenaan bagaimanapun telah tertekan pedal minyak mengakibatkan kereta jenis Perodua Myvi dipandunya merempuh masuk ke dalam pasar raya berkenaan dan melanggar seorang lelaki yang sedang berdiri di hadapan kaunter sebuah restoran makanan segera di situ.
“Akibat pelanggaran tersebut, mangsa yang berusia 31 tahun yang juga pekerja restoran berkenaan telah mengalami kecederaan dan kini sedang mendapatkan rawatan di Zon Kuning Hospital Serdang namun keadaannya dilaporkan stabil,” katanya dalam satu kenyataan hari ini.
Menurut Anbalagan, pemandu warga emas berkenaan bagaimanapun tidak mengalami sebarang kecederaan dan siasatan lanjut berhubung kejadian sedang dijalankan.
“Kes disiasat di bawah Seksyen 43 (1) Akta Pengangkutan Jalan 1987,” ujar beliau.

Terdahulu, beberapa rakaman video oleh orang awam tular di laman media sosial memaparkan orang ramai bekerjasama mengangkat sebuah kereta yang terperosok ke dalam sebuah pasar raya bagi mengeluarkan mangsa dari bawah kereta tersebut. – K! ONLINE


Warga emas maut kereta rempuh papan tanda
Oleh EDDY AQMAL MOHAMED HAMIDI

1 September 2021, 11:05 pm
KUALA LUMPUR – Seorang lelaki warga emas maut selepas kereta dipandunya hilang kawalan dan merempuh tiang papan tanda dalam satu kemalangan di Kilometer 2.5 Lebuh Raya Duta-Ulu Kelang (Duke) di sini hari ini.
Ketua Jabatan Siasatan dan Penguatkuasaan Trafik Kuala Lumpur (JSPT), Asisten Komisioner Sarifudin Mohd. Salleh berkata, kejadian berlaku kira-kira pukul 5.30 petang sewaktu mangsa yang memandu kereta jenis Perodua Bezza dalam perjalanan ke ibu negara dari arah Gombak.
“Siasatan awal mendapati kereta dipandu lelaki berusia 67 tahun itu tiba-tiba hilang kawalan mengakibatkannya melanggar papan tanda di bahu kiri jalan lalu terbabas dan termasuk ke dalam longkang.
“Susulan kejadian itu, lelaki berkenaan disahkan meninggal dunia di lokasi kemalangan dan mayat mangsa telah dibawa ke Hospital Kuala Lumpur untuk dibedah siasat.
“Orang ramai yang mempunya sebarang pertanyaan atau maklumat boleh menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-20260267/69 atau mana-mana balai polis berhampiran,” ujar beliau. – K! ONLINE


Tiga daerah catat lebih 80 peratus pemulihan bekalan air
Oleh ISKANDAR SHAH MOHAMED

1 September 2021, 10:39 pm
SHAH ALAM – Tiga buah daerah yang terjejas gangguan bekalan air mencatatkan peratusan pemulihan melebihi 80 peratus setakat pukul 7 malam tadi.
Pengurusan Air Selangor Sdn. Bhd. berkata, kawasan Hulu Langat telah mencapai pemulihan sebanyak 90.7 peratus, Putrajaya (82.6 peratus) dan Sepang (81.4 peratus) manakala bekalan air di daerah Kuala Langat dan Petaling pula masing-masing 75 peratus dan 37.2 peratus.
“Secara keseluruhannya, pemulihan bekalan air di semua 463 kawasan terjejas di Lembah Klang sudah mencapai tahap 66 peratus.
“Pengguna yang sudah mendapat bekalan air dinasihatkan membiarkan pili air mengalir sehingga jernih sebelum digunakan untuk kegunaan harian,” katanya dalam kenyataan hari ini. – K! ONLINE


Lelaki campak telefon Android kekasih, ganti Apple
Oleh NABIL AIMAN NOR AZWAN

1 September 2021, 9:44 pm
PETALING JAYA – Satu rakaman video yang memaparkan seorang lelaki membuang telefon bimbit teman wanitanya dari luar tingkap kenderaan yang sedang bergerak baru-baru ini menarik perhatian ramai.
Menerusi video yang dimuat naik pemilik akaun Twitter bernama @atikayazidd, wanita terbabit sebelum itu mengadu telefon bimbitnya sering mengalami kerosakan.
Ketika kejadian, lelaki itu bertanya sama ada telefon kekasihnya itu menggunakan sistem operasi Android atau tidak sebelum dia mencampakkannya keluar melalui tingkap kereta.
Sejurus itu, lelaki itu membawa teman wanitanya ke kedai telekomunisi Apple untuk membeli telefon baharu sebagai ganti kepada gajet yang dibuangnya.
Walaupun pemberian telefon bimbir baharu kepada teman wanitanya itu dianggap baik, rata-rata pengguna laman sosial tidak dapat menerima caranya yang memperlekehkan telefon jenis Android seolah-olah tidak berkualti.
“Mentaliti macam ini boleh terus campak masuk dalam tong sampah,” kata @ajiyesmoto.

“Tak suka dengan Android sekalipun, tabiat buang sampah dari dalam kereta memang menjijikan,” ujar @thefaizzainal.
Sehingga kini, video tersebut meraih lebih satu juta tontonan dan 5,069 tanda suka di laman sosial tersebut. – K! ONLINE


Johor terima 1.9 juta dos vaksin bulan ini
Oleh MOHD SHARKAWI LONDING

1 September 2021, 10:33 pm
JOHOR BAHRU – Sebanyak 1.9 juta bekalan dos vaksin Covid-19 akan diterima negeri Johor dalam usaha mencapai imuniti kelompok penduduk.
Tunku Mahkota Johor, Tunku Ismail Sultan Ibrahim bertitah bekalan itu akan diterima dalam bulan September ini.
“Sukacita saya ingin maklumkan bahawa Johor akan menerima sebanyak 1.9 juta dos vaksin Covid-19 pada bulan September ini.
“Daripada jumlah dos vaksin ini, sebanyak 1.76 juta adalah vaksin Pfizer,” titah baginda dalam satu kenyataan di laman Facebook hari ini.
Tunku Ismail berkata, dengan bekalan yang diterima nanti, baginda yakin seluruh rakyat Johor akan menerima vaksin tidak lama lagi.
“Bersama-sama kita doakan kejayaan program vaksinasi Covid-19,” titah baginda.

Terdahulu, Kosmo! melaporkan sejumlah 70,000 dos vaksin akan diterima Pusat Pemberian Vaksin (PPV) Educity di sini Khamis ini bagi menampung bekalan vaksin untuk rakyat di negeri Johor.
Ini kerana Tunku Ismail menerima laporan bahawa ada dakwaan berhubung kekurangan vaksin dan pembatalan janji temu untuk vaksinasi.
Susulan itu, Tunku Ismail menitahkan supaya Menteri Besar Johor, Datuk Hasni Mohammad, Setiausaha Kerajaan Johor, Datuk Azmi Rohani serta Pengarah Kesihatan Negeri Johor, Datuk Dr. Aman Rabu menghadap baginda.
Untuk rekod, hanya 46.1 peratus penduduk Johor sudah menerima dos lengkap vaksin, manakala 76.3 peratus lagi menerima sekurang-kurangnya satu dos vaksin.- K! ONLINE


Petunjuk tidak divaksin sebab masalah kesihatan di MySejahtera
Oleh NOR IDAYU BOSRO

1 September 2021, 11:20 pm
PUTRAJAYA – Satu ciri baharu khas di aplikasi MySejahtera khusus bagi individu yang tidak boleh menerima atau melengkapkan vaksin Covid-19 atas faktor masalah kesihatan akan dilaksanakan kelak.
Menteri Kesihatan, Khairy Jamaluddin Abu Bakar berkata, pihak kementerian akan memperhalusi prosedur operasi standard (SOP) yang bersesuaian untuk golongan berkenaan.
“Selagi individu terbabit mendapat pengesahan doktor yang mengatakan sedemikian, ia akan dipaparkan dalam MySejahtera sebagai pemberitahuan.
“Oleh itu, kita akan teliti SOP berkaitan,” katanya dalam sidang akhbar di Kementerian Kesihatan hari ini.
Sementara itu, beliau berkata, individu tanpa masalah kesihatan yang enggan menerima vaksin Covid-19 berkemungkinan perlu menjalani ujian saringan secara rutin sebagai salah satu langkah kesihatan awam.
Untuk itu, katanya, satu strategi atau polisi pemeriksaan kebangsaan (national testing strategy) akan dicadangkan untuk dilaksanakan apabila negara memasuki fasa endemik.

“Pada fasa ini, sama ada sudah divaksin atau belum, orang ramai digalakkan menjalani ujian saringan secara berkala. Itu sebabnya kerajaan mahu ujian Covid-19 dapat diakses dengan lebih mudah pada harga berpatutan.
“Jadi, bagi individu yang enggan divaksin pula, mereka perlu ada jadual ujian yang harus dibuat secara rutin,” katanya. – K! ONLINE